text:
KGAOLO YA SENYANE
Na re Phela “Mehleng ya Bofelo”?
Ke ditiragalo dife tšeo di diregago mehleng ya rena tšeo di ilego tša bolelwa e sa le pele ka Beibeleng?
Lentšu la Modimo le bolela gore batho ba be ba tla ba bjang “mehleng ya bofelo”?
Ke dilo dife tše dibotse tšeo Beibele e di bolelago e sa le pele mabapi le ‘mehla ya bofelo’?
1. Ke kae moo re ka ithutago ka bokamoso?
NA O kile wa bogela ditaba thelebišeneng gomme wa ipotšiša gore, ‘Na bokamoso bja lefase le e tla ba bofe?’ Dilo tše di setlago pelo di direga ka lebelo e bile di sa letelwa moo e lego gore ga go motho yo a ka bolelago e sa le pele ka seo se ka diregago gosasa. (Jakobo 4:14) Lega go le bjalo, Jehofa o tseba seo se tlago go direga nakong e tlago. (Jesaya 46:10) Kgale-kgale, Lentšu la gagwe e lego Beibele, le ile la bolela e sa le pele e sego feela ka dilo tše mpe tšeo di diregago mehleng ya rena eupša le ka dilo tše di kgahlišago tšeo di tlago go direga kgaufsinyane.
2, 3. Ke potšišo efe yeo barutiwa ba ilego ba e botšiša Jesu, gomme o ile a araba bjang?
2 Jesu Kriste o boletše ka Mmušo wa Modimo, woo o tlago go fediša bokgopo gomme o dire lefase gore e be paradeise. (Luka 4:43) Batho ba be ba nyaka go tseba gore Mmušo o tla tla neng. Ge e le gabotse, barutiwa ba Jesu ba ile ba mmotšiša gore: “Pontšho ya go ba gona ga gago le ya bofelo bja tshepedišo ya dilo e tla ba eng?” (Mateo 24:3) Ge a araba, Jesu o ile a ba botša gore ke Jehofa Modimo a nnoši yo a tsebago gabotse gore bofelo bja tshepedišo ye ya dilo bo tla tla neng. (Mateo 24:36) Eupša Jesu o ile a bolela e sa le pele ka dilo tšeo di tlago go direga lefaseng pele ga ge Mmušo o tliša khutšo ya kgonthe le polokego bathong. Seo a ilego a se bolela se a direga ga bjale!
3 Pele re hlahloba bohlatse bja gore re phela ‘bofelong bja tshepedišo ya dilo,’ anke ka bokopana re ahla-ahleng ka ntwa yeo ka ntle le pelaelo go se nago motho yo a ka bago a ile a e bona. E diregile magodimong a sa bonagalego, gomme ditla-morago tša yona di a re kgoma.
NTWA LEGODIMONG
4, 5. (a) Ke’ng seo se ilego sa direga legodimong kapejana ka morago ga ge Jesu a beilwe e le Kgoši? (b) Go ya ka Kutollo 12:12, mafelelo a ntwa ya kua legodimong e be e tla ba afe?
4 Kgaolo e fetilego ka pukung ye e hlalositše gore Jesu Kriste o bile Kgoši legodimong ka ngwaga wa 1914. (Daniele 7:13, 14) Kapejana ka morago ga ge a amogetše matla a Mmušo, Jesu o ile a tšea kgato. Beibele e re: “Ntwa ya tsoga legodimong. Mikaele [leina le lengwe la Jesu] le barongwa ba gagwe ba lwa le drakone [Sathane Diabolo], gomme drakone le barongwa ba yona ba lwa.” * Sathane le barongwa ba gagwe ba babe e lego batemona, ba ile ba fenywa gomme ba rakwa legodimong ba rakelwa lefaseng. Barwa ba Modimo ba botegago ba moya ba ile ba thabela gore Sathane le batemona ba gagwe ba rakilwe. Lega go le bjalo, batho ba be ba ka se be le lethabo leo. Ka lehlakoreng le lengwe, Beibele e ile ya bolela e sa le pele gore: “Go madimabe lefase . . . , gobane Diabolo o theogetše go lena a galefile kudu, ka ge a tseba gore o na le nako e kopana.”—Kutollo 12:7, 9, 12.
5 Hle ela hloko ditla-morago tšeo di bego di tla ba gona tša ntwa ya legodimong. Ka bogale bja gagwe, Sathane o be a tla tliša madimabe goba mathata go bao ba lego lefaseng. Ka ge o tla bona, ga bjale re phela nakong yeo ya madimabe. Eupša a tla ba gona ka lebakanyana—ka “nako e kopana” feela. Gaešita le Sathane o lemoga seo. Beibele e šupa nako ye e le ‘mehla ya bofelo.’ (2 Timotheo 3:1) Re ka thaba gakaakang gore Modimo kgaufsinyane o tla fediša tutuetšo ya Diabolo godimo ga lefase! Anke re ahla-ahleng tše dingwe tša dilo tšeo Beibele e di boletšego e sa le pele tšeo di diregago ga bjale. Dilo tše di hlatsela gore re phela mehleng ya bofelo le gore Mmušo wa Modimo kgaufsinyane o tla tliša ditšhegofatšo tša ka mo go sa felego go bao ba ratago Jehofa. Sa mathomo, a re hlahlobeng dibopego tše nne tša pontšho yeo Jesu a boletšego gore e be e tla swaya nako yeo re phelago go yona.
DITIRAGALO TŠE DIKGOLO TŠA MEHLA YA BOFELO
6, 7. Mantšu a Jesu mabapi le dintwa le tlhaelelo ya dijo a phethagala bjang lehono?
6 “Setšhaba se tla tsogela setšhaba, mmušo wa tsogela mmušo.” (Mateo 24:7) Batho ba dimilione ba bolailwe dintweng nywageng e 100 e fetilego. Radihistori yo mongwe wa mo-Brithania o ngwadile gore: “Lekgolo la bo-20 la nywaga le bile le tšhollo e kgolo kudu ya madi go ya ka pego ya histori. . . . E be e le ngwaga-kgolo wa ntwa e sa kgaotšego, mo go bilego le dinako tše sego kae tša go se be le ntwa e rulagantšwego lefelong le itšego.” Pego e tšwago go Worldwatch Institute e hlalosa gore: “Batho ba bontši bjo bo ipoeleditšego gararo ba bile bahlaselwa ba ntwa ngwaga-kgolong [wa bo-20] ge go bapetšwa le bao ba bilego bahlaselwa dintweng ka moka tša go tloga lekgolong la pele la nywaga AD go fihla ka 1899.” Batho ba ka godimo ga dimilione tše 100 ba hwile ka baka la dintwa tšeo di bilego gona ga e sa le go tloga ka 1914. Gaešita le ge re tseba manyami a go hwelwa ke motho o tee yo re mo ratago ntweng, manyami le bohloko tšeo di tlaišitšego batho ba dimilione tše dintši bao ba hwetšwego ke baratiwa ba bona ke tšeo re sa kgonego go di akanya.
7 “Go tla ba le tlhaelelo ya dijo.” (Mateo 24:7) Banyakišiši ba bolela gore tšweletšo ya dijo e oketšegile kudu nywageng e 30 e fetilego. Lega go le bjalo, tlhaelelo ya dijo e tšwela pele ka gobane batho ba bantši ga ba na tšhelete e lekanego gore ba ka reka dijo goba lefelo leo ba ka bjalago dibjalo go lona. Batho ba bantši ba fetago dimilione tše sekete ba phela ka tlala. Mokgatlo wa Lefase wa tša Maphelo o akanyetša gore phepompe ke sebaki se segolo sa mahu a bana ba fetago dimilione tše hlano ka ngwaga.
8, 9. Ke’ng seo se bontšhago gore diporofeto tša Jesu mabapi le ditšhišinyego tša lefase le leuba la malwetši di a phethagala?
8 “Go tla ba le ditšhišinyego tša lefase tše dikgolo.” (Luka 21:11) Go ya ka U.S. Geological Survey, go letetšwe gore go be le palogare ya ditšhišinyego tše dikgolo tša lefase tše 19 ngwaga le ngwaga. Ditšhišinyego tše ke tše matla kudu go ka senya meago le go paleša lefase. Le gona go ya ka palogare, ngwaga le ngwaga go bile le ditšhišinyego tša lefase tše matla kudu go ka senya meago ka mo go feletšego. Dipego tšeo di lego gona di bontšha gore ga e sa le go tloga ka 1990 ditšhišinyego tša lefase di bolaile batho ba fetago dimilione tše pedi. Mothopo o mongwe o re: “Tšwelopele ya tša thekinolotši e lekile ganyenyane feela gore e fokotše palo ya mahu.”
9 “Go tla ba le . . . leuba la malwetši.” (Luka 21:11) Go sa šetšwe tšwelopele ya tša kalafo, malwetši a mafsa le a kgale a hlasela batho. Pego e nngwe e bolela gore malwetši a 20 a tsebjago kudu—a akaretšago bolwetši bja mafahla, malaria le kholera—a atile kudu nywaga-someng e sa tšwago go feta, gomme go ba thata kudu le go feta gore mehuta e mengwe ya malwetši e fodišwe ka go dirišwa ga diokobatši. Ge e le gabotse, mo e ka bago malwetši a mafsa a 30 a tšweletše. A mangwe a ona ga go tsebje gore a alafša ka eng e bile a kotsi.
BATHO BA MEHLENG YA BOFELO
10. Ke mekgwa efe yeo e boletšwego e sa le pele go 2 Timotheo 3:1-5 yeo o e bonago bathong lehono?
10 Ka ntle le go hlalosa ka ditiragalo tše itšego tša lefase, Beibele e boletše e sa le pele gore mehla ya bofelo e tla bonagala ka phetogo lekokong la batho. Moapostola Paulo o hlalositše seo batho ka kakaretšo ba tlago go ba sona. Go 2 Timotheo 3:1-5 re bala gore: “Mehleng ya bofelo go tla ba le dinako tše di hlobaetšago tšeo go lego thata go lebeletšana le tšona.” Ka bokopana, Paulo o boletše gore batho e tla ba
baithati
barati ba tšhelete
ba go se kwe batswadi
ba go se botege
ba ba se nago maikwelo a borutho a tlhago
ba se nago boitshwaro
ba bogale
ba ratago maipshino go e-na le go rata Modimo
ba ba nago le sebopego sa boineelo go Modimo eupša ba latola matla a bjona
11. Psalme 92:7 e hlalosa bjang seo se tlago go diragalela ba babe?
11 Na batho ba itshwere ka tsela e bjalo tikologong ya geno? Ga go pelaelo gore ba bjalo. Gohle go na le batho bao ba nago le mekgwa e mebe. Se se bontšha gore Modimo kgaufsinyane o tla tšea kgato, ka gobane Beibele e re: “Ba babe xe ba hloxa wa mabyang, ’me ba-dira-bobe bohle xe ba taxa wa matšoba, sa bôná ké xo y’o lôba ya ba moka.”—Psalme 92:7.
DITIRAGALO TŠE DI KGAHLIŠAGO!
12, 13. ‘Tsebo ya therešo’ e atile bjang ‘lebakeng le la bofelo’?
12 Mehla ya bofelo ruri e tletše ka madimabe bjalo ka ge Beibele e boletše e sa le pele. Lega go le bjalo, lefaseng le la mathata, go na le ditiragalo tše di kgahlišago gare ga barapedi ba Jehofa.
13 Puku ya Beibele ya Daniele e boletše e sa le pele gore ‘tsebo ya therešo e tlo ata.’ Seo se be se tla direga neng? ‘Lebakeng la bofelo.’ (Daniele 12:4) Jehofa o thušitše bao ba kganyogago e le ka kgonthe go mo hlankela le go gola kwešišong ya Beibele, kudu-kudu ga e sa le go tloga ka 1914. Ba kwešišitše mo gontši kudu ka ditherešo tše di kgahlišago mabapi le leina la Modimo le morero wa gagwe, sehlabelo sa topollo sa Jesu Kriste, boemo bja bahu gotee le tsogo. Go feta moo, barapedi ba Jehofa ba ithutile kamoo ba ka phelago maphelo a bona ka tsela yeo e ba holago le yeo e tumišago Modimo. E bile ba hweditše kwešišo e kwagalago ya seo Mmušo wa Modimo o se phethago le kamoo o tlago go lokiša dilo lefaseng. Ke’ng seo ba se dirago ka tsebo ye? Potšišo yeo e re tliša boporofeteng bjo bongwe gape bjo bo phethagalago mehleng ye ya bofelo.
14. Go bolelwa ga ditaba tše dibotse tša Mmušo go phatlaletše gakaaka’ng lehono, gomme ke bomang bao ba di bolelago?
14 Boporofeteng bja gagwe mabapi le “bofelo bja tshepedišo ya dilo,” Jesu Kriste o itše: “Ditaba tše tše dibotse tša mmušo di tla bolelwa lefaseng ka moka leo go agilwego go lona.” (Mateo 24:3, 14) Ditaba tše dibotse tša Mmušo—seo Mmušo e lego sona, seo o tlago go se dira le kamoo re ka hwetšago ditšhegofatšo tša wona—di bolelwa dinageng tše di fetago 230 ka maleme a fetago 400 go dikologa lefase. Dihlatse tša Jehofa tše dimilione di bolela ditaba tše dibotse tša Mmušo ka mafolofolo. Di tšwa “ditšhabeng tšohle le melokong yohle le merafong yohle le malemeng ohle.” (Kutollo 7:9) Dihlatse di swara dithuto tše di sa lefelelwego tša magae tša Beibele le batho ba dimilione bao ba nyakago go tseba seo ge e le gabotse Beibele e se rutago. Ye ruri ke phethagalo e kgahlišago ya boporofeta, kudu-kudu ka ge Jesu a boletše e sa le pele gore Bakriste ba therešo ba tla ba “ba hloilwego ke batho bohle”!—Luka 21:17.
KE’NG SEO O TLAGO GO SE DIRA?
15. (a) Na o a dumela gore re phela mehleng ya bofelo, gona ka baka la’ng? (b) Ke’ng seo “bofelo” bo tlago go se bolela go bao ba ganetšago Jehofa le go bao ba ikokobeletšago pušo ya Mmušo wa Modimo?
15 Ka ge diporofeto tše dintši kudu tša Beibele di phethagala lehono, na ga o dumele gore re phela mehleng ya bofelo? Ka morago ga ge Jehofa a kgotsofetše ka taba ya go bolelwa ga ditaba tše dibotse, “bofelo” bo tla tla e le ka kgonthe. (Mateo 24:14) “Bofelo” bo bolela nako yeo ka yona Modimo a tlago go fediša bokgopo lefaseng. Jehofa o tla diriša Jesu le barongwa ba matla bakeng sa go fediša ka moka bao ba Mo ganetšago ka boomo. (2 Ba-Thesalonika 1:6-9) Sathane le batemona ba gagwe ba ka se sa hlwa ba fora ditšhaba. Ka morago ga seo, Mmušo wa Modimo o tla tšhollela ditšhegofatšo go batho ka moka bao ba ikokobeletšago pušo ya wona ya go loka.—Kutollo 20:1-3; 21:3-5.
16. Ke’ng seo e tlago go ba gabohlale go wena gore o se dire?
16 Ka ge bofelo bja tshepedišo ya Sathane bo batametše, re swanetše go ipotšiša, ‘Ke’ng seo ke swanetšego go ba ke se dira?’ Ke gabohlale go tšwela pele re ithuta mo go oketšegilego ka Jehofa le ka dilo tšeo a di nyakago go rena. (Johane 17:3) E-ba morutwana yo mafolofolo wa Beibele. Hlagolela mokgwa wa go kopanela ka mehla le bao ba tsomago go dira thato ya Jehofa. (Ba-Hebere 10:24, 25) Tsenya ka go wena tsebo e atilego yeo Jehofa Modimo a dirilego gore e hwetšwe ke batho lefaseng ka bophara, gomme o dire diphetogo tše di nyakegago bophelong bja gago e le gore o thabele go amogelwa ke Modimo.—Jakobo 4:8.
17. Ke ka baka la’ng go fedišwa ga ba babe go tla direga batho ba bantši ba sa itebetše?
17 Jesu o boletše e sa le pele gore batho ba bantši ba tla hlokomologa bohlatse bja gore re phela mehleng ya bofelo. Go fedišwa ga ba babe go tla tla ka lebelo le ka mo go sa letelwago. Go swana le lehodu ge le e-tla bošego, go tla direga batho ba bantši ba sa itebetše. (1 Ba-Thesalonika 5:2) Jesu o lemošitše ka gore: “Go etša feela kamoo mehla ya Noa e bego e le ka gona, le go ba gona ga Morwa wa motho go tla ba bjalo. Gobane go etša ge ba be ba le bjalo mehleng yeo ya pele ga meetse-fula, ba e-ja ba e-nwa, banna ba nyala le basadi ba nyalwa, go fihla letšatšing leo Noa a tsenego ka lona arekeng; gomme ba se ele hloko go fihla meetse-fula a e-tla a ba gogola ka moka.”—Mateo 24:37-39.
18. Ke temošo efe ya Jesu yeo re swanetšego go e ela hloko?
18 Ke ka baka leo Jesu a boditšego batheetši ba gagwe gore: “Itlhokomeleng gore dipelo tša lena di se ke tša imelwa ke bojagobe le go nwa kudu le dipelaelo tša bophelo, gomme ka tšhoganyetšo letšatši leo la le wela ka bjako go etša molaba. Gobane le tla tlela bohle bao ba dulago lefaseng. Ka gona, dulang le phakgame ka dinako tšohle le lopa gore le atlege ka go phonyokga dilo tše ka moka tše di reretšwego go direga, le go ema pele ga Morwa wa motho [le le ba amogelegago].” (Luka 21:34-36) Ke gabohlale gore re ele hloko kudu mantšu a a Jesu. Ka baka la’ng? Ka gobane bao ba amogelwago ke Jehofa Modimo le “Morwa wa motho” e lego Jesu Kriste, ba na le kholofelo ya go phologa bofelo bja tshepedišo ya Sathane ya dilo le kholofelo ya go phela ka mo go sa felego lefaseng le lefsa le le kgahlišago leo le lego kgaufsi kudu!—Johane 3:16; 2 Petro 3:13.
^ ser. 4 Bakeng sa tsebišo yeo e bontšhago gore Mikaele ke leina le lengwe la Jesu Kriste, bona Mametletšo, matlakala 218-19.


c: text/html

text:
NA DI HLAMILWE?
Dikere tše Ekego ke Metšhene tša Leafhopper ya Issus
KE KGALE batho ba nagana gore dikere di hlamilwe ka bohlale bja motho. Go hlatsetšwe gore kgopolo yeo e fošagetše! Go utollotšwe gore sephedi se itšego se na le dikere tše di tsenelanago, e lego leafhopper ya Issus e nyenyane, yeo e hwetšwago dirapaneng tša Yuropa. *
Leafhopper e nyenyane e ka kgona go fofa lebelo la dimithara tše 3,9 ka motsotswana, e diriša matla ao a fetago a matlakgogedi ka makga a e ka bago a makgolo a mane! E ka kgona go nyamela ka ponyo ya leihlo. Gore e kgone go fofa ka tsela ye go nyakega gore maoto a yona a morago a tšweletše matla a lekanago sammaletee. Sephiri sa gore e kgone go dira se se letše kae?
Ela hloko: Borathutamahlale ba hweditše gore moo maoto a yona a morago a kopanago gona, go na le dikere tšeo di tsenelanago. Ge khunkhwane ye e fofa, dikere tše di dira gore maoto a yona a sepedišane gabotse. Go sego bjalo, e be e tla fofa ka tsela yeo e sa laolegego!
Diphedi tše dikgolo di ithekgile ka megalatšhika e le gore maoto a tšona a sepedišane ge di fofa. Ka gona, go diriša megalatšhika go be go tla dira gore leafhopper e nyenyane e se ke ya fofa ka lebelo. Ke ka baka leo e dirišago dikere tša yona tšeo di tsenelanago. Mongwadi le monyakišiši Gregory Sutton o itše: “Gantši ge go bolelwa ka dikere re nagana ka metšhene yeo e hlamilwego ke batho.” O tšwela pele ka gore lebaka la gore go be bjalo ke ka gobane “ga se ra ka ra nyakišiša ka mo go tseneletšego [mafelong a mangwe].”
O nagana eng? Na dikere tše ekego ke metšhene tša leafhopper ya Issus di bile gona ka tlhagelelo? Goba na di hlamilwe?
^ ser. 3 Dikere tše di a foforega ge khunkhwane ye e dutše e gola.

robotstxt: allowed

filter: keep


text:
Dithero tša Mohlala
MOROKAMI
Potšišo: Na o nagana gore mantšu a a tla ka a phethagala?
Lengwalo: Kut 21:3, 4
Kgatišo e sepedišwago: Tokollo ye ya Morokami e hlalosa kamoo Modimo a tlago go phethagatša kholofetšo yeo le seo e ka se bolelago go wena.
MOROKAMI (letlakala la ka morago)
Potšišo: Hle lebelela potšišo ye. [Bontšha motho yo o boledišanago le yena potšišo ya pele le dikarabo tšeo di tšwelelago sehlogong seo se lego go letlakala 16.] Wena o nagana’ng?
Lengwalo: Ps 83:18
Kgatišo e sepedišwago: Sehlogo se se hlalosa ka mo go oketšegilego seo Beibele e se bolelago ka leina la Modimo.
SEO BEIBELE E SE RUTAGO
Potšišo: Batho ba bangwe ba nagana gore Modimo o laola lefase. Eupša na o be o tseba gore Beibele ga e rute seo?
Lengwalo: 1Jo 5:19
Kgatišo e sepedišwago: Puku ye e hlalosa ka mo go kwagalago seo ge e le gabotse Beibele e se rutago ka taba ye le tše dingwe tše dintši.
ITIRELE THERO
Potšišo:
Lengwalo:
Kgatišo e sepedišwago:


text:
THUTO 2
Modimo o Bopile Monna wa Mathomo le Mosadi wa Mathomo
Jehofa Modimo o ile a dira serapa lefelong leo le bitšwago Edene. Serapa seo se be se tletše ka matšoba, mehlare le diphoofolo. Ke moka Modimo o ile a bopa monna wa mathomo e lego Adama. O mmopile ka lerole gomme a mmutšwetša moya ka dinkong. Na o a tseba gore go ile gwa direga eng ka morago ga moo? Adama o ile a thoma go phela! Modimo o ile a nea Adama mošomo wa go hlokomela serapa sa Edene, gomme a mmotša gore a nee diphoofolo ka moka maina.
Jehofa o ile a nea Adama molao wa bohlokwa. O ile a re go yena: ‘O ka ja dienywa tša dihlare ka moka mo serapeng, ka ntle le dienywa tša sehlare setee feela. Ge o ka ja dienywa tša sehlare seo, o tlo hwa.’
Ka morago, Jehofa o ile a re: ‘Ke nyaka go direla Adama mothuši.’ O ile a dira gore Adama a ye ka boroko, ke moka a ntšha e nngwe ya dikgopo tša gagwe. Jehofa o ile a diriša kgopo yeo a e ntšhitšego go Adama gomme a mmopela mosadi ka yona. Leina la mosadi yoo e be e le Efa. Adama le Efa e ile ya ba lapa la mathomo mo lefaseng. Adama o ile a ikwa bjang ge a bona mosadi wa gagwe? O ile a thaba kudu moo a ilego a re: ‘Bona seo Jehofa a ntiretšego sona ka kgopo ya ka! Mafelelong, ke na le motho yo a swanago le nna.’
Jehofa o ile a botša Adama le Efa gore ba be le bana gomme ba tlatše lefase. O be a nyaka gore ba thabele go šoma gotee go dira gore lefase ka moka e be paradeise, goba phaka e botse, go fo swana le serapa sa Edene. Eupša dilo di ile tša senyega. Go tlile bjang gore di senyege? Re tla ithuta ka seo kgaolong e latelago.
“Yo a ba bopilego mathomong o ba dirile e le yo motona le yo motshadi.”—Mateo 19:4


text:
FEBRUARY 11, 2013
RUSSIA
“Ga se 1937 ye”
Ka April 16, 2012, toropong ya Perm’ bogareng bja Russia, Aleksandr Solovyov, yoo e lego yo mongwe wa Dihlatse tša Jehofa, o ile a newa kotlo ya mo e ka bago diranta tše 260 ka go rulaganya gore go be le ‘tirelo e sego molaong ya bodumedi’ ka holong e hirilwego.
Ka morago ga gore moahlodi wa kgoro ya seleteng seo a kwe seo go thwego ke bohlatse ka moka kgahlanong le Solovyov, o ile a fetoša kahlolo ya kgoro ya tlasana gomme a phumola tšhelete e bego e swanetše go lefša.
Moahlodi o ile a bala kahlolo ya gagwe ke moka a retologela go Hlatse yeo e bego e fentše molato gomme a re: “
Go sa šetšwe melao ya go se kwagale le kgethollo yeo ba bangwe ba bego ba na le yona, ga se 1937 ye, moo re ka fo go hlokomologa ditaba tše bohlokwa. Lehono setšhaba sa rena se itshwara gabotse ka baka la modiro wa gago wa go ruta gomme re a go leboga.”
Ka July 1937, molaodi wa Soviet, e lego Stalin, o ile a nea Taelo ya 00447, ya go thoma ga go swara batho ga sehlogo. Molao woo o be o bolela gore bao ba dirago dilo tšeo di thulanago le mmušo ba be ba tla swarwa le go tlišwa kgorong ya tsheko le ge go ka ba go se na bohlatse. Balaodi ba bega gore batho ba dikete tše masome ba ile ba romelwa dikampeng tša mešomo gomme ba fetago ba 300 000 ba ile ba ahlolelwa lehu.


text:
Boitsebišo ka go Bona Ofisi le Moago
Re go laletša ka borutho gore o tlo bona diofisi tša rena le mafelo a go gatiša. Hwetša mafelo le dinako tša go bona meago.
Macedonia
ul. Alzirska 36
1000 SKOPJE
MACEDONIA
+389 2-3090-580
Dinako tša go Bona Meago ya Lekala
Mošupologo go fihla Labohlano
Go thoma ka 8:00 a.m. go ya go 11:00 a.m. le go thoma ka 1:00 p.m. go ya go 4:00 p.m.
Go bona meago go tšea iri e tee
Mešomo yeo e dirwago
Go fetolelwa dikgatišo tše di theilwego Beibeleng ka Sematsedonia le ka Seromany seo se bolelwago Matsedonia.


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Ekisodo 34:1-35
34 Jehofa a bolela le Moshe a re: “Ipetlele diphaphathi tše pedi tša maswika tšeo di etšago tšela tša pele.+ Moo diphaphathing tšeo ke tla ngwala mantšu ao a bego a le diphaphathing+ tšela tša pele tšeo o di pšhatlagantšego.+2 Mesong o be o itokišitše ka gobane o tla rotogela Thabeng ya Sinai gomme wa ema kgauswi le nna moo godimo ga thaba.+3 Eupša go se be le motho yo a rotogago le wena, le gona go se be le motho yo a bonwago mo thabeng ka moka.+ Go oketša moo, go se be le mehlape ya dihuswane goba ya dikgomo yeo e fulago pele ga thaba yeo.”+4 Ka gona Moshe a betla diphaphathi tše pedi tša maswika tšeo di etšago tšela tša pele gomme a tsoga e sa le ka masa a rotogela Thabeng ya Sinai a di swere ka seatleng sa gagwe, bjalo ka ge Jehofa a mo laetše.5 Jehofa a theoga+ a le lerung a ema le yena moo gomme a tsebatša leina la Jehofa.+6 Jehofa a feta pele ga sefahlego sa gagwe gomme a bolela a re: “Jehofa, Jehofa, Modimo yo a gaugelago+ le yo a šokelago,+ yo a diegago go galefa,+ yo a tletšego botho+ le therešo,+7 yo a bolokelago ba dikete botho bja gagwe,+ yo a swarelago molato, karogo le sebe;+ eupša a ka se lese go tliša kotlo,+ o otla bana, ditlogolo, moloko wa boraro le moloko wa bone ka baka la molato wa botatago bona.”+8 Gateetee Moshe a inamela fase ka go akgofa gomme a khunama.+9 Ke moka a re: “Hle Jehofa, ge e ba bjale mahlo a gago a ntebeletše ka botho, anke wena Jehofa o sepele le rena+ gobane setšhaba se se na le melala e methata+ gomme o re lebalele molato wa rena le sebe sa rena,+ o re tšee re be bjalo ka thoto ya gago.”+10 Yena ge a araba a re: “Kgwerano yeo ke e dirago še: Pele ga setšhaba sa geno ka moka ke tla dira dilo tše di makatšago tšeo di sa kago tša dirwa le gatee lefaseng ka moka goba ditšhabeng ka moka;+ setšhaba ka moka seo o nago le sona se tla bona mediro ya Jehofa, ka gobane seo ke se dirago ka lena se a boifiša.+11 “Ge e le wena lota seo ke go laelago sona lehono.+ Šefa mo pele ga gago ke raka Baamore, Bakanana, Bahethe, Baperetse, Bahefe le Bajebusi.+12 O itote gore o se dire kgwerano le badudi ba naga yeo o yago go yona,+ gobane seo e ka ba molaba go wena.+13 Eupša le phušole dialetare tša bona, le pšhatlaganye dikokwane tša bona tše kgethwa gomme le reme dikota tša bona tše kgethwa.+14 Gobane ga se wa swanela go khunamela modimo o mongwe+ ka gobane Jehofa, yo leina la gagwe e lego Lehufa, ke Modimo yo a hufegago;*+15 ka ge o ka dira kgwerano le badudi ba naga yeo, ka ge ba tla otswa le medimo ya bona+ le go e direla dihlabelo,+ gomme motho yo mongwe o tla go laletša ke moka wena wa ja tše dingwe tša dihlabelo tša gagwe.+16 O tla tšeela barwa ba gago ba bangwe ba barwedi ba bona+ gomme barwedi ba bona ba otswa le medimo ya bona, ke moka ba dira gore barwa ba gago ba otswe le medimo yeo ya bona.+17 “O se ke wa itirela medimo yeo e dirilwego ka tšhipi.+18 “O boloke monyanya wa dinkgwa tše di sa omelwago.+ Ka matšatši a šupago nakong e beilwego kgweding ya Abibi,+ o je dinkgwa tše di sa omelwago, feela bjalo ka ge ke go laetše. Ka gobane o tšwile Egipita ka kgwedi ya Abibi.19 “Se sengwe le se sengwe seo go itšibulwago ka sona ke sa ka,+ gomme ge e le go diruiwa tša lena ka moka, leitšibulo le letona la poo le la nku ke la ka.+20 Leitšibulo le lengwe le le lengwe la pokolo o le rekolle ka nku.+ Ge e ba o ka se le rekolle, gona o le kgaole molala. O rekolle morwa yo mongwe le yo mongwe wa gago wa leitšibulo.+ Ba se ke ba tla pele ga ka ba lekeletša diatla.+21 “O šome ka matšatši a tshelelago eupša ka letšatši la bošupa o boloke sabatha.+ O boloke sabatha+ nakong ya ge go lengwa le ya ge go bunwa.22 “O bine monyanya wa gago wa dibeke ka dithakangwaga tša puno ya korong+ gomme mafelelong a ngwaga o bine monyanya wa go kgobela tše o di bunnego.+23 “Yo mongwe le yo mongwe yo motona mo go lena a tšwelele gararo ka ngwaga+ pele ga Morena wa therešo, Jehofa, yena Modimo wa Isiraele.24 Ke tla raka ditšhaba pele ga lena,+ ka katološa naga ya lena;+ ga go yo a tlago go duma naga ya lena nakong ya ge le rotogetše go tlo bona sefahlego sa Jehofa Modimo wa lena gararo ka ngwaga.+25 “O se ke wa tliša madi a sehlabelo sa ka gotee le selo seo se nago le komelo.+ Sehlabelo sa monyanya wa paseka se se ke sa šala go fihla mesong.+26 “Dithakangwaga+ tše dibotsebotse tša mmu wa gago o di tliše ntlong ya Jehofa Modimo wa gago.+“O se ke wa fufutša putšanyana ka maswi a mmago yona.”+27 Jehofa a iša pele a re go Moshe: “Ingwalele mantšu a+ gobane ke dira kgwerano le wena gotee le Isiraele ka go dumelelana le ona.”+28 A ba moo le Jehofa matšatši a masomenne le mašego a masomenne. A se je senkgwa le ge e le go nwa meetse.+ A* ngwala diphaphathing tšela mantšu a kgwerano, Melao e Lesome.*+29 Bjale ge Moshe a theoga Thabeng ya Sinai o be a swere diphaphathi tše pedi tša Bohlatse ka seatleng+ gomme a sa tsebe gore letlalo la sefahlego sa gagwe le be le phadima mahlasedi ka ge a be a bolela le Modimo.+30 Ge Arone le bana ba Isiraele ka moka ba lebelela Moshe, ba bona letlalo la sefahlego sa gagwe le phadima mahlasedi gomme ba tšhaba go mmatamela.+31 Moshe a ba bitša. Ka gona Arone le dikgošana ka moka setšhabeng ba boela go yena gomme Moshe a bolela le bona.32 Ka morago ga moo, bana ba Isiraele ka moka ba mmatamela gomme a ba laela tšohle tšeo Jehofa a mmoditšego tšona Thabeng ya Sinai.+33 Ge Moshe a fetša go bolela le bona, o be a ikhupetša ka lešira sefahlegong sa gagwe.+34 Eupša ge Moshe a be a eya pele ga Jehofa go bolela le yena, o be a tloša lešira leo go fihlela a tloga.+ Ke moka o be a etšwa gomme a botša bana ba Isiraele seo a bego a se laetšwe.+35 Ge bana ba Isiraele ba be ba bona gore letlalo la sefahlego sa Moshe le be le phadima mahlasedi,+ Moshe o be a ikhupetša gape ka lešira sefahlegong sa gagwe go fihlela a tsena gore a bolele le Modimo.+
Mengwalo ya tlase
^ Goba, “Modimo yo a nyakago boineelo bjo bo feletšego.”
^ Go bonagala “A” ye e šupa Jehofa. Bona temana ya 1.
^ Phetolelo ya lentšu ka lentšu e re, “Mantšu a Lesome.”


text:
leina (class 1, bontši Barena or barena)
1GodLord‘O tla ba le bophelo bjo bo sa felego ge o ka amogela Morena Jesu ke mophološi’ — You will have everlasting life if you accept Lord Jesus as your saviour
Morena2
Mister
leina (class 1, bontši Barena or barena)
1MisterSir‘"Morena Matšato, hlogo ya sekolo e a le bitša."’ — "Mister Matšato, the principal is calling you."
morena3
honourable king
leina (class 1, bontši Barena or barena or marena)
1honourable kinghonourable chief‘Morena Lekope o ile a laela balata ba gagwe gore ba ye kgorong’ — The honourable chief Lekope ordered his councillors to go to court
2mistersir‘Morena Mopresidente, ke rata go bontšha gore ke tlhompho ye kgolo ge lehono re bolela ka ga bahlomphegi ba babedi bao’ — Mister President, I want to indicate that it is with great respect that we talk about those two honourable gentlemen today


text:
Translation of critical outcome in Northern Sotho
critical outcome
nepo ye bohlokwa
noun
Curriculum
1nepo ye bohlokwa‘One of the critical outcomes in our curriculum deals with how learners should collect, analyze, organize and critically evaluate information’ — Ye nngwe ya dinepo tše bohlokwa ka gare ga kharikhulamo ya rena e šoma ka ga mokgwa wo moithuti a swanetšego go kgobokanya, go fetleka, go beakanya le go dira tekanyetšo ye e tseneletšego ya tshedimošo
- one of a set of essential general skills that every learner should acquire


text:
MADIRENG A LEFASE
Go Lebiša Tlhokomelo e Kgethegilego Amerika
Ditaba tšeo di tšwago Karolong ya Lefase ya ka Bodikela di bontšha bohlokwa bja bohlale bja Beibele bjo bo sa felelwego ke nako.
GO FOKOTŠA KGATELETŠEGO—NA E KA BA KA GO FOKOTŠA GO BALA DI-EMAIL?
Go ya ka nyakišišo yeo e dirilwego kua Vancouver, Canada, batho ba ka fokotša kgateletšego ge ba ka bala di-email gararo feela ka letšatši go e na le go di bala gantši. Kostadin Kushlev, yo a bego a eteletše pele nyakišišo yeo, ge a bolela ka mafelelo a yona o itše: “Batho ba hwetša go le thata go lwantšha mokgwa wa go bala melaetša ya e-mail, mola go lwantšha mokgwa woo go ka fokotša kgateletšego ya bona.”
SEO GO KA NAGANWAGO KA SONA: Re phela ‘dinakong tše di hlobaetšago tšeo go lego thata go lebeletšana le tšona.’ Ka gona, re swanetše go nyaka ditsela tša go fokotša kgateletšego.
GO ATA GA DIHLAPI TŠEO DI BEGO DI REILWE KA BONTŠI
Pego ya Wildlife Conservation Society (WCS) e re: “Go utolotšwe gore go ata ga dikgopa, matlapakgerere le dihlapi go kaonefetše mafelong ao mmušo o thibetšego batho go tloša dilo le ge e le dife tša tlhago” kua Belize le dihlakahlakeng tše dingwe tša Caribbean. Pego yeo e oketša ka gore: “Go ka tšea bonyenyane ngwaga go ya go mengwaga e tshela gore mehuta ya dihlapi tšeo di reilwego ka bontši e boele e ate mafelong ao mmušo o thibetšego batho go tloša dilo le ge e le dife tša tlhago, eupša gore di boele di ate ka mo go feletšego . . . go ka tšea mengwaga e masomesome.” Janet Gibson, molaodi wa lenaneo la WCS, o boletše ka Belize gore: “Go molaleng gore mafelong ao mmušo o thibetšego batho go tloša dilo le ge e le dife tša tlhago a ka thuša go oketša mehutahuta ya dihlapi le ya diphedi ka kakaretšo nageng yeo.”
SEO GO KA NAGANWAGO KA SONA: Na go fetofetoga ga dilo tša tlhago go bontšha gore go na le Mmopi yo bohlale?
BOŠORO KUA BRAZIL
Tirelo ya ditaba ya Agência Brasil e bega gore bošoro bo a oketšega kua Brazil. Ka 2012, palo ya dipolao e ile ya feta 56 000, e lego palo e fetago dipalo ka moka tšeo di kilego tša begwa ka ngwaga ke ba Lefapha la tša Maphelo. Setsebi sa tšhireletšego ya batho ka kakaretšo, e lego Luís Sapori o dumela ka gore koketšego yeo e bontšha go hlokega ga boitshwaro. O itše ge batho ba se sa hlompha melao ya setšhaba seo se hlabologilego, “ba thoma go itšeela molao matsogong e le gore ba hwetše dilo tšeo ba di nyakago.”
NA O BE O TSEBA? Beibele e boletše ka nako yeo ka yona lerato ‘le tlago go fola’ le go oketšega ga go hloka molao.


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Psalme 122:1-9
Kopelo ya Maeto a go Rotoga. Psalme ya Dafida.122 Ke ile ka thaba ge ba be ba re go nna:+“A re yeng+ ntlong ya Jehofa.”+2 Dinao tša rena di be di eme+Dikgorong tša gago, wena Jerusalema.+3 Jerusalema ke yeo e agilwego go etša motse+Wo o kgomaganego wo e lego selo setee,+4 Woo meloko e rotogetšego go wona,+Yona meloko ya Jah,+E le go gopotša Isiraele+Gore e leboge leina la Jehofa.+5 Gona moo ke mo go bego go na le didulo tša bogoši tša kahlolo,+Didulo tša bogoši tša ntlo ya Dafida.+6 Kgopelelang Jerusalema khutšo.+Wena motse, bao ba go ratago ba ka se be le mathata.+7 Anke go dule go na le khutšo ka gare ga merako+ ya gago,Go se be le mathata ka gare ga dintlo tša gago tša dibo.+8 Ka baka la bana bešo le bagwera ba ka bjale ke tla bolela ka re:+“Anke go be le khutšo ka gare ga gago.”+9 Ke tla dula ke go kgopelela tše dibotse+Ka baka la ntlo ya Jehofa Modimo wa rena.+


text:
THUTO 72
Ge Jesu e be e sa le yo Monyenyane
Josefa le Maria ba be ba dula Natsaretha le Jesu le barwa ba bona ba bangwe le barwedi. Josefa o be a hlokomela lapa la gagwe ka go rekiša dilo tšeo a bego a di betla. Le gona o be a ruta lapa la gagwe ka Jehofa le Molao wa gagwe. Josefa o be a eya le lapa la gagwe sinagogeng ka mehla go yo rapela Jehofa. E bile ngwaga o mongwe le o mongwe, ba be ba eya Jerusalema go yo keteka monyanya wa Paseka.
Ge Jesu a be a na le mengwaga e 12, lapa la gabo le ile la sepela leeto le letelele la go ya Jerusalema, ka ge le be le eya moo ngwaga o mongwe le o mongwe. Ge ba fihla moo, ba ile ba hwetša go tletše batho bao ba tlilego monyanyeng wa Paseka. Ge monyanya o fedile, Josefa le Maria ba ile ba thoma leeto la go boela gae. Ka nako yeo, ba be ba nagana gore Jesu o gare ga batho bao ba sepelago le bona. Eupša ge ba thoma go mo nyaka melokong ya gabo bona, ba ile ba se mo hwetše.
Ba ile ba boela Jerusalema, gomme ba fetša matšatši a mararo ba mo nyaka. Mafelelong, ba ya tempeleng. Ba ile ba hwetša Jesu moo, a dutše gare ga barutiši, a ba theeditše ka kelohloko e bile a ba botšiša dipotšišo. Barutiši bao ba ile ba kgahlwa kudu ke Jesu, moo ba ilego ba thoma go mmotšiša dipotšišo. Le gona ba be ba makatšwa ke dikarabo tša gagwe. Ba be ba bona gore o kwešiša Molao wa Jehofa.
Josefa le Maria ba be ba tshwenyegile ka Jesu. Ge ba mo hweditše, Maria o ile a re: ‘Ngwanaka, re be re go nyaka gohle! O be o le kae?’ Jesu a re: ‘Na le be le sa tsebe gore ke swanetše go ba mo ntlong ya Tate?’
Jesu a boela gae le batswadi ba gagwe kua Natsaretha. Josefa o ile a ruta Jesu mošomo wa go betla. O nagana gore Jesu e be e le motho wa mohuta mang ge e be e sa le lesogana? Ge Jesu a dutše a gola, o ile a ba bohlale kudu gomme a tšwela pele a kgahla Modimo le batho.
“Wena Modimo wa ka, ke kgahlwa ke go dira thato ya gago, molao wa gago o ka garegare ga ka.”—Psalme 40:8


text:
MEŠOMO YA BORAPEDI BJA LAPA
Josefa Nageng ya Egipita
GENESI DIKGAOLO 39-40
Tlhahlo ya Batswadi: Dirišang mešomo ye go ithuta Beibele le le lapa.
Tše di Oketšegilego go tšwa Dihlogong tše
Kamoo Jehofa a re Matlafatšago ka Gona
Diriša mešomo ye gotee le Dikanegelo tša Beibele tša Diswantšho tša mabapi le Gideone borapeding bja lena bja lapa.
Mogwera yo a Botegago
Tlhahlo ye e ka go thuša go diriša kanegelo ya Beibele ya Ruthe go ruta bana ba gago dika tša go ba mogwera yo botse.
Rahaba o Latela Ditaelo
O diriša dikanegelo tša Beibele tša diswantšho tša Rahaba le go fedišwa ga Jeriko, diriša mešomo ye go phediša dikanegelo tše baneng ba gago.
MEŠOMO YA BORAPEDI BJA LAPA


text:
BEIBELE E FETOŠA MAPHELO
Therešo ya Beibele e Ile ya Mpha Dikarabo tše Kgodišago
NGWAGA WA MATSWALO: 1987
NAGA: AZERBAIJAN
BOPHELO BJA PELE E EBA MOKRISTE: TATAGWE E BE E LE MOMOSELEME GOMME MMAGWE E LE MOJUDA
BOPHELO BJA KA BJA NAKONG E FETILEGO:
Ke belegetšwe kua Baku, Azerbaijan, ke le wa mafelelo baneng ba babedi. Tate e be e le Momoseleme gomme mma e le Mojuda. Batswadi ba ka ba be ba ratana le go amogelana ka ditumelo tša bona tše di sa swanego. Mma o be a thekga tate ge a be a ikona dijo ka kgwedi ya Ramadan gomme tate a thekga mma ge a keteka Paseka. Ka gae re be re na le Koran, Torah gotee le Beibele.
Ke be ke itšea ke le Momoseleme. Le ge ke sa ka ka belaela gore Modimo o gona, go be go na le ditaba tšeo di nkgakantšhago. Ke be ke ipotšiša gore: ‘Ke ka baka la’ng Modimo a bopile batho, gomme gore’ng motho a tlaišega bophelo ka moka a be a feleletše ka go tlaišwa sa ruri diheleng?’ Ka ge batho ba re dilo ka moka tšeo di diregago ke thato ya Modimo, ke ile ka ipotšiša gore: ‘Na Modimo o bakela batho mathata ke moka a kgahlwa ke go ba bogela ge ba tlaišega?’
Ge ke be ke na le nywaga e 12, ke ile ka thoma go rapela dithapelo tše hlano tša tirelo tša letšatši le letšatši tša Mamoseleme tšeo di bitšwago namaz. Ka nako yona yeo, tate o ile a iša nna le mogolwake sekolong sa Bajuda. Dithutong tšeo di bego di rutwa, re be re rutwa le metlwae ya Torah le polelo ya Seheberu. Letšatši le letšatši pele ga ge dithuto di ka thoma, re be re swanetše go rapela ka mokgwa wa Sejuda. Ka gona, mesong ke be ke rapela dithapelo tša namaz ka gae gomme mosegare ke rapela dithapelo tša Bajuda kua sekolong.
Ke be ke tloga ke nyaka dikarabo tše di kwagalago tša dipotšišo tša ka. Ke be ke dula ke botšiša borabi kua sekolong gore: “Ke ka baka la’ng Modimo a bopile batho? Modimo o lebelela bjang tate wa ka wa Momoseleme? Ke monna yo a lokilego, ka gona ke ka baka la’ng a lebelelwa e le yo a sa hlwekago? Ke ka baka la’ng Modimo a mmopile?” Dikarabo tše sego kae tšeo ke di hweditšego di be di sa kwagale le gona di sa nkgodiše.
KAMOO BEIBELE E FETOTŠEGO BOPHELO BJA KA:
Ke ile ka kgaotša go dumela go Modimo ka 2002. Re be re sa tšwa go hudugela Jeremane ge ka morago ga beke feela, tate a ehwa lehlakore ke moka a idibala ka nako telele. Ke be ke tšere nywaga e mentši ke rapelela gore lapa lešo le phele gabotse. Ka ge ke be ke kgodišegile gore Ramatlaohle ke yena a nnoši a laolago bophelo le lehu, ke ile ka mo lopa letšatši le letšatši gore a phološe tate. Ke be ke nagana ka gore: ‘Modimo a ka se palelwe ke go phethagatša kgopelo e tšwago pelong ya mosetsana yo monyenyane.’ Ke be ke kgodišegile gore o tla kwa dikgopelo tša ka. Eupša tate o ile a hlokofala.
Ke ile ka nyama o šoro ge ke be ke bona eka Modimo ga a na taba le nna. Ke be ke ipotša gore: ‘Mohlomongwe ke rapela ka tsela e fošagetšego goba Modimo ga a gona.’ Ke be ke gakanegile e bile ke se sa kgona go rapela dithapelo tša namaz. Ka ge ke be ke sa kwešiše madumedi a mangwe, ke ile ka phetha ka gore Modimo ga a gona.
Ka morago ga dikgwedi tše tshela, Dihlatse tša Jehofa di ile tša re etela. Ka ge nna le mogolwake re be re sa tšeele Bokriste godimo, re be re nyaka go di bontšha ka botho gore di fošitše. Re ile ra di botšiša gore: “Go tla bjang gore Bakriste ba rapele Jesu, sefapano, Maria le medingwana e mengwe mola Melao e Lesome e ganetša seo?” Dihlatse di ile tša re bontšha bohlatse bjo bo kgodišago go tšwa Mangwalong bja gore Bakriste ba therešo ga se ba swanela go rapela medingwana le gore dithapelo di swanetše go lebišwa go Modimo feela. Seo se ile sa mmakatša.
Ke moka re ile ra botšiša gore: “Go thwe’ng ka Boraro Botee? Ge e ba Jesu e le Modimo, go tla bjang gore o ile a phela lefaseng gomme a bolawa ke batho?” Le mo di ile tša araba ka Beibele gomme tša hlalosa gore Jesu ga se Modimo le gona ga a lekane le Yena. Dihlatse di ile tša hlalosa gore ke ka baka leo di sa dumelego go Boraro Botee. Ke be ke maketše gomme ka nagana gore: ‘Ba ke Bakriste ba sa tlwaelegago.’
Lega go le bjalo, ke be ke nyaka go tseba lebaka leo ka lona batho ba hwago le leo ka lona Modimo a dumelelago tlaišego. Dihlatse di ile tša mpontšha puku ya Tsebo e Išago Bophelong bjo bo sa Felego, * yeo e bego e na le dikgaolo tše feletšego tšeo di arabago dipotšišo tša ka. Di ile tša thoma go ithuta Beibele le nna le semetseng.
Thutong e nngwe le e nngwe, ke be ke hwetša dikarabo tše kwagalago tšeo di theilwego Beibeleng tša dipotšišo tša ka. Ke ile ka ba ka tseba gore leina la Modimo ke Jehofa. (Psalme 83:18) Seka sa gagwe se segolo ke lerato la go hloka boithati. (1 Johane 4:8) O bopile batho ka gobane a nyaka go ba nea bophelo. Ke ile ka thoma go kwešiša gore le ge Modimo a dumelela go hloka toka, fela o go hloile e bile o tla tloga a go fedišetša sa ruri. Ke ithutile gore go rabela ga Adama le Efa go senyeditše batho. (Baroma 5:12) Ditlamorago tše dingwe tše di nyamišago ke go loba bao re ba ratago lehung, go swana le tate. Lega go le bjalo, Modimo o tla dirolla masetlapelo a bjalo lefaseng le lefsa leo le tlago, moo bao ba hwilego ba tla tsošwago.—Ditiro 24:15.
Therešo ya Beibele e ile ya mpha dikarabo tše kgodišago. Ke ile ka thoma gape go dumela go Modimo. Ge ke dutše ke tlwaelana le Dihlatse tša Jehofa, ke ile ka lemoga gore ke barwarre ba lefase ka bophara. Ke ile ka kgahlwa ke gore di na le botee le lerato. (Johane 13:34, 35) Seo ke ithutilego sona ka Jehofa se ile sa ntira gore ke nyake go mo hlankela, ka gona ka phetha ka go ba yo mongwe wa Dihlatse tša Jehofa gomme ka kolobetšwa ka January 8, 2005.
KAMOO KE ILEGO KA HOLEGA KA GONA:
Go kwagala ga Beibele ka tsela e kgodišago go kaonefaditše tsela yeo ke lebelelago bophelo ka yona. Ditlhaloso tše di botegago tšeo ke di hweditšego ka Lentšung la Modimo di ntlišetša khutšo ya ka gare. Ke thabišwa kudu le go homotšwa ke kholofelo ya go bona tate gape tsogong yeo e holofeditšwego Lentšung la Modimo.—Johane 5:28, 29.
Ke na le nywaga e tshela ke thabela lenyalo le monna wa ka Jonathan yo a boifago Modimo. Bobedi bja rena re ithutile gore therešo ka Modimo ke yeo e kwagalago le e bonolo, e bile ke letlotlo le bohlokwahlokwa. Ke ka baka leo re tšeelago godimo go botša ba bangwe ka tumelo ya rena le kholofelo ya rena e thabišago. Lehono ke tseba gore Dihlatse tša Jehofa ga se Bakriste ba sa “tlwaelegago” eupša ke ba therešo.
^ ser. 15 E gatišitšwe ke Dihlatse tša Jehofa eupša ga bjale ga e sa gatišwa.


text:
Na o Hlamilwe?
Modikologo wa Bophelo bja Sebakatšatši
DIBAKATŠATŠI, e lego dikhunkhwane tšeo di swanago le ditšie, di phela dikontinenteng ka moka ntle le kua Antarctica. Lega go le bjalo, tšeo di hwetšwago ka leboabohlabela bja Amerika di bitšwa dibakatšatši tšeo di tšwelelago ka morago ga nako e itšego (di-periodical cicada), e lego tšeo e lego kgale di kgahla borathutaphedi.
Ela hloko se: Dibakatšatši tšeo tše dimilione di tšwelela gateetee sehleng sa seruthwane lebakeng la dibeke tše sego kae. Nako e nyenyane yeo di e fetšago di le letšatšing di apola matlalo a tšona a nakong ya ge e sa le tše dinyenyane, di opela ka lešata la go thiba ditsebe, di a fofa, di a ikatiša ke moka tša hwa. Se se makatšago ke gore moloko o latelago o tšwelela ka morago ga mengwaga e 13 goba e 17, go ithekgile ka mohuta wa dibakatšatši tšeo. Go tla ba go direga’ng ka dikhunkhwane tše nako ye ka moka?
Gore re arabe potšišo yeo, re swanetše go kwešiša modikologo wo wa moswananoši wa bophelo bja sebakatšatši seo. Ka morago ga lebaka le e ka bago la beke di tšweletše, dikhunkhwane tše dikgolo di a kopana ke moka tše ditshadi tša beela mae a go tloga go a 400 go ya go a 600 ka gare ga dikalana tša mehlare. Ka moragonyana ga moo, dikhunkhwane tše dikgolo di a hwa. Lebakeng la dibeke tše sego kae tše di latelago, mae a a phaphaša ke moka dibokwana tše dinyenyane di wela fase, tša ikepela gomme tša thoma go phela ka tlase ga mobu, moo di tšeago mengwaga e mentši di enwa diela medung ya dihlašana goba ya dihlare. Mengwaga e 13 goba e 17 ka morago ga moo, go tšwelela moloko o mofsa wa dikhunkhwane tše dikgolo bakeng sa go tšwetša pele modikologo wa bophelo bja tšona.
Go ya ka sehlogo seo se lego makasineng wa Nature, modikologo o raraganego wa bophelo bja dibakatšatši tše o “gakantšhitše borathutamahlale ka mengwaga e makgolo. . . . Gaešita le gona bjale, ditsebi tša dikhunkhwane di leka go kwešiša kamoo modikologo o sa tlwaelegago wa khunkhwane ye o tšweletšego ka gona.” Ke mohlolo wo o sa kago wa ba gona pele legorong la diphoofolo.
O nagana eng? Na modikologo wa bophelo bja sebakatšatši o bile gona ka go itiragalela? Goba na o hlamilwe?


text:
Phetolelo ya matter ka go Sesotho sa Leboa
matter
taba
leinaPlural matters
1taba‘There is a certain matter he would like to discuss with you’ — Go na le taba ye nngwe yeo a nyakago go boledišana ka ga yona
leinaPlural matters
science
1selo‘Matter can be either living or non-living’ — Selo e ka ba sa go phela goba sa go se phele
- the substances that everything in the universe is made of and that have mass and occupy space
ledirimatters, mattered, mattering
1go na le taba‘It doesn't matter what you wear to the party; wear whatever you like’ — Ga go na taba ya gore o apara eng ge o eya moletlong, o ka no apara se o se ratago


text:
PONO YA BEIBELE
Diphoofolo
Batho ka moka ba kgongwa ke diphoofolo ka tsela e itšego. Na re ikarabela ka tsela yeo re swarago diphoofolo ka yona?
Batho ba swanetše go swara diphoofolo bjang?
SEO BATHO BA SE BOLELAGO
Batho ba bangwe ba dumela gore batho ba ka diriša diphoofolo kamoo bona ba ratago ka gona. Ba bangwe ba nagana gore diphoofolo di swanetše go swarwa bjalo ka batho.
Motho yo mongwe yo a lwelago ditshwanelo tša diphoofolo yo a tumilego o ile a hlalosa gore diphoofolo di swanetše go ba le “ditshwanelo tša motheo gomme di se swarwe bjalo ka didirišwa tša kgwebo.” O oketša ka gore: “Re swanetše go tlogela go swara diphoofolo bjalo ka dithoto tša rena.”
Radibilione Leona Helmsley o ile a dira selo seo ba bangwe ba se bonago e le go fetelela ka go šiela mpša ya gagwe R129600 000 gomme a ngwala gore setoto sa mpša yeo se bolokwe kgauswi le yena ge e hwile.
Seo go ka naganwago ka sona: O nagana gore diphoofolo di swanetše go swarwa bjang?
SEO BEIBELE E SE BOLELAGO
Mmopi wa bophelo, e lego Jehofa Modimo, o boditše batho gore ba “buše dihlapi tša lewatle le dinonyana tše di fofago magodimong le sephedi se sengwe le se sengwe se se gagabago lefaseng.” (Genesi 1:28) Ka gona go a kwagala go phetha ka gore Modimo o tšea batho ba phagametše diphoofolo.
Phetho ye e gatelelwa ke mantšu a bohlokwa ao a boletšwego pele ga lengwalo leo le tsopotšwego pejana. Beibele e re: “Modimo a bopa motho ka seswantšho sa gagwe, a mmopa ka go swantšha ka yena Modimo; a bopa yo motona le yo motshadi.”—Genesi 1:27.
Ka ge re bopilwe ka ‘seswantšho sa Modimo,’ re dibopiwa tša moswananoši tšeo di nago le dika tša Modimo tše bjalo ka bohlale, toka le lerato. Le gona batho ba belegwa ba na le bokgoni bja go ba le boitshwaro le kganyogo ya go rapela Modimo. Diphoofolo ga di na dika tše bjalo tša batho ka ge di se tša bopša ka ‘seswantšho sa Modimo.’ Ke dibopiwa tša tlasana gomme ga se tša bopelwa gore di swarwe bjalo ka batho.
Na se se ra gore batho ba swanetše go swara diphoofolo gampe? Aowa.
Molaong woo Modimo a o neilego Baisiraele, o ile a kgonthišetša gore diphoofolo di newa nako ya go khutša, dijo, di thušwe ge di fokola gomme di šireletšwe gore di se gobale.—Ekisodo 23:4, 5; Doiteronomio 22:10; 25:4.
“O šome mošomo wa gago ka matšatši a tshelelago; eupša ka letšatši la bošupa o se ke wa swara mošomo, e le gore poo ya gago le pokolo ya gago di khutše.” —Ekisodo 23:12.
Na ke phošo go bolaya diphoofolo?
SEO BATHO BA SE BOLELAGO
Batsomi ba bangwe le barei ba dihlapi ba bolaya diphoofolo feela bakeng sa papadi le go ithabiša. Ba bangwe ba ka dumelelana le mongwadi wa Morussia Leo Tolstoy, yo a ngwadilego gore go bolaya le go ja diphoofolo ke “kgobogo.”
SEO BEIBELE E SE BOLELAGO
Modimo o dumelela batho go bolaya diphoofolo bakeng sa go itšhireletša goba go dira diaparo. (Ekisodo 21:28; Mareka 1:6) Le gona Beibele e re batho ba ka bolaya diphoofolo bakeng sa dijo. Genesi 9:3 e re: “Le ka ja phoofolo e nngwe le e nngwe e phelago.” Gaešita le Jesu o ile a thuša barutiwa ba gagwe go swara dihlapi tšeo ba ilego ba di ja ka morago.—Johane 21:4-13.
Lega go le bjalo, Beibele e re Modimo “o hloile le ge e le mang yo a ratago bošoro.” (Psalme 11:5) Seo se bolela gore Modimo ga a nyake gore re gobatše goba re bolaye diphoofolo feela bakeng sa go ithabiša goba papadi.
Beibele e bontšha gore Modimo o tšeela godimo bophelo bja diphoofolo.
Beibele e bolela ka nakong ya tlholo gore: “Modimo a dira diphoofolo tša naga go ya ka mehuta ya tšona le diruiwa go ya ka mehuta ya tšona le segagabi se sengwe le se sengwe go ya ka mohuta wa sona. Modimo a bona e le mo gobotse.”—Genesi 1:25.
Beibele e bolela ka Jehofa gore: “O nea diphoofolo dijo tša tšona.” (Psalme 147:9) Modimo o hlotše tikologo yeo e neago diphoofolo dijo tše dintši le lefelo la go dula.
Kgoši Dafida wa Isiraele o ile a bolela thapelong gore: “Wena Jehofa, o phološa motho le phoofolo.” (Psalme 36:6) Ka mohlala, nakong ya Meetsefula a lefase ka moka, Jehofa o ile a phološa batho ba seswai le mehuta ka moka ya diphoofolo pele a fediša batho ba babe.—Genesi 6:19.
Go molaleng gore Jehofa o rata diphoofolo tšeo a di bopilego, gomme o letetše gore batho ba di sware ka lerato.
“Moloki o hlokomela bophelo bja seruiwa sa gagwe.”—Diema 12:10.


text:
MAHUMO AO A LEGO KA LENTŠUNG LA MODIMO | JESAYA 29-33
“Kgoši e tla Buša ka Toko”
Jesu yo e lego Kgoši, o kgetha “dikgošana,” goba bagolo gore ba hlokomele mohlape
Go swana le “lefelo la go utela ledimo,” ba šireletša mohlape madimong a tlaišo le a go nyama
Go swana le “melapo nageng e se nago meetse,” ba lapološa bao ba swerego ke lenyora la moya ka go ba nea meetse ao a hlwekilego, e lego therešo e sekilego
Go swana le “moriti wa leswika le legolo nageng e omilego,” ba thuša mohlape ka go o nea tlhahlo ya moya le go o lapološa


text:
MARCH 2, 2015
KYRGYZSTAN
Na Tokologo ya Bodumedi e tla Tsoga e Bile Gona Kyrgyzstan?
Ka September 4, 2014, tokologo ya bodumedi e ile ya kaonefala Kyrgyzstan, ge Lekgotla la Molaotheo wa Naga la Kgorokgolo ya Tsheko le be le bolela gore dikarolo tše dingwe tša Melao ya Bodumedi yeo e dirilwego ka 2008 ga di thekgwe ke molaotheo wa naga. Se se dirile gore Dihlatse tša Jehofa di kgone go ngwadiša bodumedi bja tšona dileteng tša ka borwa bja Kyrgyzstan. *
Go sa šetšwe kahlolo ye, State Committee on Religious Affairs (SCRA) e lego komiti yeo e hlokomelago ditaba tša bodumedi e sa dutše e gana go ngwadiša Dihlatse ka molao dileteng tša ka borwa tša Kyrgyzstan. SCRA e boletše gore go fihlela ge palamente e fetoša Melao ya Bodumedi ya 2008, molao o ngwadilwego gona bjale o sa dutše o tla dirišwa gomme o thibela Dihlatse tša Jehofa go ingwadiša go ba mokgatlo wa bodumedi. Ka gona, bodumedi bjo bo ngwadišitšwego ka molao ka leboa, bo a kgethollwa le go thibelwa ka borwa bja Kyrgyzstan. *
Go Golegwa ka Baka la go Dira Mediro ya Bodumedi
Ka June 30, 2014, toropong ya Naryn, yeo e lego ka borwabohlabela bja Kyrgyzstan, Zhyldyz Zhumalieva wa mengwaga e 46 o be a boledišana le moagišani wa gagwe ka ditumelo tša gagwe. Balaodi ba mmušo wa Naryn ba ile ba mo golega ka baka la go boledišana le baagišani ka ditumelo tša gagwe le ka ge e le setho sa mokgatlo wa bodumedi wo o sa ingwadišago. * Go tloga ka nako yeo Kyrgyzstan e thomago go ipuša, ke la mathomo Hlatse e sekišwa ka baka la mediro ya bodumedi.
Ka ge Moh. Zhumalieva a ile a dira boipiletšo, Kgoro ya Tsheko ya Selete ya Naryn e ile ya theetša molato wo ka August 5, 2014. Baahlodi ba ile ba botšiša dipotšišo tše dintši ba nyaka go kwešiša Dihlatse tša Jehofa le molaetša wo di boledišanago le baagišani ba tšona ka wona. Ka morago ga go hlahloba bohlatse ka moka, baahlodi ba ile ba fega molato wo ba sa letetše gore Lekgotla la Molaotheo wa Naga le fetoše Melao ya Bodumedi.
Ka morago, Kgoro ya Selete ya Naryn e ile ya ahlaahla gape molato wa Moh. Zhumalieva. Kgoro e ile ya se mmone molato gomme ya hlalosa gore molaotheo o bolela gore batho ka moka ba na le tokelo ya go dira mediro ya bodumedi bja bona. Go ya ka kahlolo ya Lekgotla la Molaotheo wa Naga, kgoro e ile ya lemoga gore bodumedi bja Dihlatse tša Jehofa bo ngwadišitšwe dikarolong tše dingwe tša Kyrgyzstan. Kgoro ye ya Selete e ile ya phumola kotlo, eupša motšhotšhisi o ile a dira boipiletšo mabapi le kahlolo ye, gomme a bolela gore kahlolo ya Lekgotla la Molaotheo wa Naga ga e tsene felo melatong ya bosenyi. Ka December 24, 2014, Kgorokgolo ya Tsheko e ile ya phaela ka thoko boipiletšo bja gagwe, gomme ya dumelelana le kahlolo ya Kgoro ya Selete ya Naryn ya gore molato wa Moh. Zhumalieva o phumolwe le gore a tšwele pele a boledišana le baagišani ka ditumelo tša gagwe.
Go Bontšhwa Toka le ge ba Latofatšwa ka Maaka Toropong ya Osh
Ka 2013, Oksana Koriakina le mmagwe, e lego Nadezhda Sergienko, ba ile ba tswalelelwa ka ntlong ka semolao (house arrest) ka melato yeo go thwego ba e dirile ge ba be ba boledišana le batho ba bangwe ka ditumelo tša bona. Balaodi ba mmušo wa Osh ba ile ba diriša maaka go latofatša Dihlatse tša Jehofa ka gore “bodumedi bja tšona ga bo molaong.” Balaodi ba ile ba hlalosa gore ge e ba mokgatlo wa bodumedi o se wa ngwadišwa ka molao, Dihlatse tša Jehofa ga se tša swanela go dira mediro ya bodumedi bja tšona.
Kgoro ya motse wa Osh e ile ya phumola melato ya basadi bao ba babedi. Ge moahlodi a ahlola ka October 7, 2014, o ile a re banyakišiši ba be ba sa nyakišiša gabotse molatong wo le gona ba be ba latofaditše Moh. Koriakina le Moh. Sergienko ka gobane e le Dihlatse tša Jehofa.
Motšhotšhisi wa Osh o ile a ipiletša go kgoro gore e phumole kahlolo ya yona. O ile a bolela gore molato o swanetše go bušetšwa go banyakišiši ba molato gore ba lokiše diphošo tšeo ba di dirilego gomme molato wa Moh. Koriakina le Moh. Sergienko o tle o sekwe gape. Ge kgoro ya Osh e phaela ka thoko boipiletšo bja gagwe, motšhotšhisi o ile a ipiletša Kgorongkgolo ya Tsheko ya Kyrgyzstan. Kgoro e beile letšatši la March 3, 2015 gore molato wo o theetšwe gape, gomme Dihlatse di holofela gore kahlolo ya letšatši leo e tla ba ya toka.
Na Kyrgyzstan e tla Kaonefatša Goba ya Gatelela Tokologo ya Bodumedi?
Hlatse e nngwe ya Jehofa yeo e bego e le gona ge Ms. Zhumalieva a sekišwa e itše: “Go tloga ka 1998, balaodi ba mo ba be ba dutše ba re gatelela ka gobane bodumedi bja rena ga se bja ngwadišwa toropong ya Naryn. Gona bjale ka baka la dikahlolo tše di dirilwego ke Kgorokgolo ya Tsheko, re holofela gore bodumedi bja rena bo tla ngwadišwa ka molao.”
Dihlatse tša Jehofa di fagahletše go ngwadiša bodumedi bja tšona motseng wa Osh, toropong ya Naryn le ka borwa bja Kyrgyzstan gore di kgone go tšwela pele ka borapedi bja tšona di sa tshwenywe. Ge e ba Kyrgyzstan e latela seo kgorokgolo ya tsheko e se bolelago, e tla kaonefatša tokologo ya bodumedi.
^ par. 2 Bona sehlogo se rego: “Kgorokgolo ya Tsheko ya Boipiletšo ya Kyrgyzstan e Thekga Tokologo ya Dihlatse tša Jehofa” go kwa seo se diregilego ka September 4, 2014, mabapi le kahlolo ya Lekgotla la Molaotheo la Kgorokgolo ya Tsheko.
^ par. 3 Dihlatse di dumelelwa ke molao wa naga go ka ngwadiša bodumedi bja tšona, le gona bodumedi bja tšona bo ngwadišitšwe dikarolong tša ka leboa la naga. Eupša balaodi ba mmušo ba ganne gantši gore di ngwadišwe dikarolong tša ka borwa.
^ par. 5 Article 395(2) ya sengwalwa sa Administrative Code sa Kyrgyz Republic e thibela go tshela “melao ya go rulaganya le go swara diboka tša bodumedi le ditirelo tše dingwe tša bodumedi.”


text:
JULY 1, 2014
RUSSIA
Kgoro ya Yuropa ya Ditokelo tša Batho e Dumelelana le Tokelo ya Dihlatse tša Jehofa Kua Russia ya go Bokana Bakeng sa Borapedi
Ka June 26, 2014, Kgoro ya Yuropa ya Ditokelo tša Batho (ECHR) e dirile phetho ka go dumelelana le Dihlatse tša Jehofa le tokelo ya tšona ya go rapela ntle le go šitišwa mo go sego molaong go tšwa go balaodi ba mmušo wa Russia. Phethong ya yona ya mohlakanelwa, Kgoro e ile ya bolela gore Russia ga se ya latela Articles 5 yeo e lego mabapi le (tokelo ya tokologo le tšhireletšego) le Articles 9 yeo e lego mabapi le (tokologo ya go bolela seo motho a se nagannego, ya letswalo le ya bodumedi) tša Kgoro ya Yuropa ya Ditokelo tša Batho ge maphodisa a be a šwahlela ka moo go sego molaong tirelo ya bodumedi mantšiboeng a April 12, 2006.
Mantšiboeng ao, Dihlatse tša Jehofa lefaseng ka bophara di be di bokane sebokeng sa tšona sa ngwaga le ngwaga sa go gopola lehu la Jesu Kriste. Diphuthego tše pedi kua Moscow di be di hirile holo ya sekolo bakeng sa tiragalo ye e kgethegilego e bile di letetše gore barapedi ba fetago ba 400 ba be gona tiragalong ye. Ge seboka se se dutše se tšwela pele, maphodisa a go hlola mpherefere a ile a fihla sebokeng seo ka dikoloi tše lesome tša maphodisa le dipese tše pedi tše dinyenyane gotee le Sehlopha se se Kgethegilego sa Maphodisa ao a bego a swere dibetša ao a bitšwago (OMON) le maphodisa a mangwe a mantši ao a bego a apare diaparo tša maphodisa. Ka pejana a ile a dikanetša moago woo, ntle le go ba le mangwalo a molao a go dira seo a ile a šitiša seboka seo. A ile a laela bohle bao ba bego ba le sebokeng gore ba tšwe ka moagong, ke moka a phuruputša holo yeo, a thopa dipuku le dipukwana tša bodumedi tša Dihlatse le go tšea ka kgang banna ba 14 bao ba bego ba le sebokeng seo gomme ba ba iša seteišeneng sa kgauswi sa maphodisa ba ba golega ka nakwana moo. Ramolao wa Dihlatse tše tšeo di bego di golegilwe ka nakwana o ile a fihla seteišeneng sa maphodisa go tlo di thuša. Maphodisa a ile a mo phuruphutša, a mo lahlela fase, a mmea thipa mogolong le go mo tšhošetša ka gore ge a ka ipelaetša kamoo maphodisa a swerego Dihlatse tše ka gona yena le lapa la gagwe ba tla kopana le dipela di thota. Ka morago ga diiri tše ka bago tše nne, bagolegwa ba ba ile ba lokollwa gomme ba dumelelwa go boela gae.
Nikolay Krupko gotee le Dihlatse tše dingwe tše tharo tšeo di bego di golegilwe, di ile tša bulela balaodi ba mmušo molato wa go šitiša diboka tša tšona tša bodumedi le go di golega ka nakwana ntle le molao. Ka morago Kgoro ya Tsheko ya Selete ya Lyublino le Kgoro ya Tsheko ya Moscow City di ile tša gana boipelaetšo bjoo, Dihlatse tše di ile tša iša boipelaetšo bja tšona go ECHR ka June 2007.
Ka June 26 kahlolong ya Krupko and Others v. Russia, ECHR e boletše gore: “Kgoro ka mehla e be e dumela gore gaešita le melatong yeo balaodi ba mmušo ba sa tsebišwago ka dipokano tša setšhaba e bile beng ba pokano yeo ba sa bee setšhaba kotsing, go šitišwa ga pokano yeo ya khutšo ke maphodisa go ka se tšewe e le ‘selo seo se swanetšego go dirwa nageng yeo e nago le tokologo.’ . . . Ka gona se se nea mabaka a kwagalago molatong wo moo seboka se se bego se sa bake mašata eupša e fo ba feela seboka sa bodumedi seo se nago le seriti seo se bego se le holong e bile se sa bake tšhitišo goba kotsi setšhabeng. Go šwahlelwa ga seboka se ke maphodisa a mantši a go hlola mpherefere ao a bego a swere dibetša ka maikemišetšo a go šitiša seboka se, ka ge balaodi ba mmušo ba tloga ba dumela gore go se tsebišwe e sa le pele ka seboka se ga go molaong mo go feleleditšego ka go golegwa ga Dihlatse ka diiri tše tharo go be go sa kwagale le ge go be go thwe a šireletša setšhaba.”
Ye ke kahlolo ya bone kgahlanong le Russia ka baka la go gatakela ditokelo tša Dihlatse tša Jehofa. Kahlolong ya 2007 ya Kuznetsov and Others v. Russia, ECHR e ile ya phetha ka gore Russia e gataketše melao ya Lekgotla la Yuropa ge balaodi ba mmušo ba be ba šitiša ka mo go se go molaong diboka tša Dihlatse tšeo di sa kwego gabotse kua Chelyabinsk. Ka 2010, ECHR e ile ya dira phetho kgahlanong le Russia molatong wa Jehovah’s Witnesses of Moscow v. Russia, molatong wo Motšhotšhisi wa Moscow City a ilego a tswalela le go thibela moo go sego molaong mokgatlo wa molao wa Dihlatse kua Moscow. Ka 2013, ECHR e dirile phetho molatong wa Avilkina and Others v. Russia gore Russia e gataketše ditokelo tša motheo tša go ba le sephiri ge Motšhotšhisi kua St. Petersburg City a be a laela gore go bolelwe phatlalatša boitsebišo bja tša kalafo.
Kahlolo ya ECHR e nea bohlatse bjo bongwe bja gore balaodi ba mmušo wa Russia, ka go leka go gatelela borapedi bja Dihlatse tša Jehofa kua Russia, ge e le gabotse ba gataketše tokologo yeo e tiišeditšwego ke Molaotheo wa Naga ya Russia le Lekgotla la Yuropa.


text:
Jesu o Belegwe Neng?
Karabo ya Beibele
Beibele ga e re nee letšatši la maleba la go belegwa ga Jesu Kriste bjalo ka ge dipuku tše di latelago di bontšha:
“
Letšatši la kgonthe la matswalo a Kriste ga le tsebje.”—New Catholic Encyclopedia.
“
Letšatši le le nepagetšego la matswalo a Kriste ga le tsebje.”—Encyclopedia of Early Christianity.
Le ge Beibele e sa arabe ka go lebanya potšišo ya gore: ‘Jesu o belegwe neng?’ e hlalosa ditiragalo tše pedi tšeo di diregilego nakong ya go belegwa ga gagwe tšeo di lebišitšego ba bantši go phetheng ka gore ga se a belegwa ka di-25 tša December.
E be e se marega
Go ngwadišwa. Pejana ga gore Jesu a belegwe, Kesara Augustose o ile a ntšha taelo ya gore “
mmušong ka moka go ngwadišwe.” Motho yo mongwe le yo mongwe o be a swanetše go yo ngwadišwa “
motseng wa gabo,” e lego seo se bego se ka nyaka gore motho a tšee leeto la beke goba go feta moo. (Luka 2:1-3) Mohlomongwe taelo yeo e be e direlwa go thekga lekgetho le go ingwadiša go tša bohlabani, e lego seo batho ba bego ba ka se se thabele le ge se dirilwe sehleng le ge e le sefe sa ngwaga, eupša ga go bonagale Augustose a be a ka šitela batho ba gagwe ka go gapeletša ba bantši ba bona gore ba tšee maeto a matelele nakong ya marega a go tonya.
Dinku. Badiši ba be ba “
dula merakeng ba dišitše mehlape ya bona bošego.” (Luka 2:8) Puku ya Daily Life in the Time of Jesus e bolela gore mehlape e be e dula molaleng go tloga “
bekeng ya pele ga Paseka [mafelelong a March]” go fihlela magareng ga November. Ke moka e oketša ka gore: “
Mehlape e be e fetša marega e le mo go šireletšegilego; go tšwa go se go bonagala letšatši la Keresemose la marega le sa nepagala ka ge Ebangedi e bolela gore badiši ba be ba le merakeng.””
E be e le mathomong a seruthwane
Re ka akanyetša gore Jesu o belegwe neng ka go balela morago go tloga letšatšing leo a hwilego ka lona ka Paseka ya Nisani 14 seruthwaneng sa ngwaga wa 33 C.E. (Johane 19:14-16) Jesu o be a na le nywaga e ka bago e 30 ge a be a thoma bodiredi bja gagwe bja nywaga e meraro le seripa, ka gona o belegwe mathomong a seruthwane sa 2 B.C.E.—Luka 3:23.
Ke ka baka la’ng Keresemose e le ka di-25 tša December?
Ka ge go se na bohlatse bja gore Jesu Kriste o belegwe ka di-25 tša December, ke ka baka la’ng Keresemose e ketekwa ka letšatši le? Encyclopædia Britannica e re mohlomongwe baetapele ba kereke ba le kgethile gore le “
sepedišane le monyanya wa Roma wa boheitene woo o bego o swaya ‘go tswalwa ga letšatši le le sa fenywego,’’’ nakong ya letšatši le lekopana la marega. Go ya ka The Encyclopedia Americana, diithuti tše dintši di dumela gore se se be se diretšwe “
gore Bokriste bo be le morero go baheitene bao ba sokologilego.”


text:
Deathly silence and apocalyptic noise: Observations on the soundscape of the Book of the Twelve
Published: 13 July 2010
Abstract
Setu sa go tiba le modumo wa aphokhaliptiki: Ditemogo ka medumo ya Puku ya ba Lesomepedi
Pampiri ye e šišinya go balwa ga Puku ya ba Lesomepedi (yeo e ka nogo bitšwa “Lesomepedi” goba “Puku” go bebofatša ditaba) ka go gatelela modumo wo o lego ka gare ga tlhaloso ya lefase la go tswala dingwalo tše. Ditsela tše tharo tša onomathopoiki di bewa pepeneng. La mathomo, go šetšwa sello sa mahloko sa h?y. Lelahlelwa le le šomišwa ka go fapana mo dingwalong tše mmalwa: go Amosi (5:18; 6:1) moprofeta o lla ka kwelabohloko go bangwalelwa ba gagwe. Go fapana le seo, mo go Nahume 3:1 le Habakuku 2: 6-19, h?y e tšweletšwa ka moya wa dikwero. Mo go Sakaria 2:10, go dirišwa h?y ya boraro e le ya lethabo. Go bonala nke ditšhomišo tše tharo tše tša go fapana di nyalelana gobotse le sebopego sa Puku ya ba Lesomepedi. Sa bobedi, lelahlelwa has le lona le laetša ditšhomišo tša go fapana. Mo go Amosi 6:10 le 8:3, le tsošološa mohemo wa mafelelo wa Baisraele ge ba ehwa ka go bona go senywa ga naga. Go fapana le seo, ka go Habakuku 2:20, Tsefaya 1:7 le Sakaria 2:7, bangwalelwa ba laelwa go homola pele ga YHWH. Taelo ye e swanetše go kwešišwa e le tiro ya go laetša tlhompho. Gapegape, tatelano ya ditiragalo e nyalana gabotse le sebopego sa Puku ya ba Lesomepedi. Se maleba le go fetešiša ke gore mabaka a mararo a mafelelo a aga freime go tiragalo ya bothopša bja Babilonia, bjoo bo welago magareng ga Tsefanya le Hagai. Mohlala wa boraro ke sekafoko hamônim mo go Joele 4:14. Mongwadi o diriša sebopego sa go se tlwaelege sa bobedi mo bontšing go laetša lefelo le e le la modumo wa go feta yohle (‘modumo wa apholiphtiki’) mo go Lesomepedi.


text:
KGAOLO 11
“Lenyalo a le Hlomphege”
“O thabe le mosadi wa bofseng bja gago.”—DIEMA 5:18.
1, 2. Ke potšišo efe yeo re tlago go e ahlaahla, le gona ka baka la’ng?
NA O tsene lenyalong? Ge e ba go le bjalo, na lenyalo la gago ke mothopo wa lethabo, goba na o na le mathata a magolo a lenyalo? Na wena le molekane wa gago ga le sa dirišana? Na o kgotleletše bophelo bja lenyalo eupša ga o bo thabele? Ge e ba ke kamoo o ikwago ka gona, o swanetše go ba o nyamišitšwe ke gore tlemagano e borutho ya lenyalo yeo o kilego wa e thabela e fedile. Ka ge o le Mokriste, ga go pelaelo gore o ka rata ge lenyalo la gago le ka tagafatša Jehofa, yena Modimo yo o mo ratago. Ka gona, maemo ao o lego go ona e ka ba ona a go tshwenyago le go go opiša hlogo. Gaešita le ge go le bjalo, hle o se ke wa phetha ka gore boemo bja gago bo ka se lokišege.
2 Lehono, go na le banyalani ba ba lokilego ba Bakriste bao ba kilego ba ba manyalong ao a ilego a fo swarelela, eupša a se na lethabo. Lega go le bjalo, ba ile ba hwetša tsela ya go matlafatša tswalano ya bona. Le wena o ka hwetša kgotsofalo e ntši lenyalong la gago. Bjang?
GO BATAMELA KGAUSWI LE MODIMO LE GO MOLEKANE WA GAGO
3, 4. Ke ka baka la’ng banyalani ba batamelana kgauswi ge e ba ba katanela go batamela Modimo? Hlalosa.
3 Wena le molekane wa gago le tla batamelana kgauswi ge e ba le leka go batamela kgauswi le Modimo. Ka baka la’ng? Ela hloko papišo ye: Bopa seswantšhokgopolo sa thaba yeo botlase bja yona bo pharaletšego gomme tlhoreng ya yona e le e tshesane. Monna o eme thitong ya yona ka lehlakoreng la ka leboa gomme mosadi o eme ka lehlakoreng le lengwe la yona thitong ka borwa. Bobedi bja bona ba thoma go e namela. Ge bobedi bja bona ba sa le mathomong a yona, ba arogantšwe ke sekgoba se segolo magareng ga bona. Go dutše go le bjalo, ge ba dutše ba namelela godimo go ya tlhoreng yeo ya thaba, sekgoba seo se lego magareng ga bona se dutše se fokotšega. Na o bona thuto yeo e kgothatšago papišong ye?
4 Boiteko bjo o bo dirago gore o hlankele Jehofa ka botlalo bo ka bapišwa le boiteko bjo o bo dirišago ge o namela thaba. Ka ge o rata Jehofa, re ka bolela gore o šetše o leka ka thata gore o namele thaba. Ka gona, ge e ba wena gotee le molekane wa gago le arogane, le ka no ba le namela thaba ka mahlakoreng a sa swanego. Lega go le bjalo, ke eng seo se diregago ge le dutše le namela thaba yeo? Go ba gona, mathomong go ka ba le sekgoba se segolo gare ga lena. Lega go le bjalo, boiteko bjo bogolo bjo le lekago go bo dira gore le batamele Modimo—le namelela godimo ga thaba—wena le molekane wa gago le tla batamelana. Ka kgonthe, go batamela kgauswi le Modimo ke senotlelo sa gore o batamele kgauswi le molekane wa gago. Eupša ge e le gabotse le ka dira seo bjang?
Lenyalo la gago le ka tia, ge o ka diriša thuto ya Beibele
5. (a) Tsela e nngwe ya go batamela kgauswi le Jehofa le go molekane wa gago wa lenyalo ke efe? (b) Jehofa o lebelela bjang lenyalo?
5 Tsela e nngwe ya bohlokwa yeo wena le molekane wa gago go ka bolelwago gore le ka namelela ka yona, ke ka go kwa keletšo e lego Lentšung la Modimo ka lenyalo. (Psalme 25:4; Jesaya 48:17, 18) Ka gona, ela hloko ntlha e itšego ya keletšo yeo Paulo a ilego a bolela ka yona. O itše: “Lenyalo a le hlomphege go bohle.” (Baheberu 13:4) Seo se bolela’ng? Lentšu ‘hlomphega’ le bolela gore selo se tšeelwa godimo e bile se bohlokwa. Yeo ke yona tsela yeo Jehofa a lebelelago lenyalo ka yona—o le tšeela godimo kudu.
TUTUETŠWA KE LERATO LEO LE TŠWAGO PELONG LA GO RATA JEHOFA
6. Keletšo ya Paulo ka lenyalo e bontšha’ng, le gona ke ka baka la’ng go le bohlokwa go gopola seo?
6 Go ba gona, ka ge wena le molekane wa gago le le bahlanka ba Modimo, le šetše le tseba gore lenyalo ke la bohlokwa e bile le a kgethega. Jehofa o ile a hloma thulaganyo ya lenyalo ka boyena. (Bala Mateo 19:4-6) Lega go le bjalo, ge e ba mo nakong ye o na le mathata a lenyalo, go fo tseba gore lenyalo ke leo le hlomphegago go ka no se lekane gore wena le molekane wa gago le tutueletšege go swarana ka lerato le tlhompho. Ka gona, ke’ng seo se ka le tutuetšago gore le dire seo? Ela hloko kamoo Paulo a ilego a bolela ka taba ya go bontšha tlhompho. Ga se a re “lenyalo le a hlomphega”; go e na le moo o itše “lenyalo a le hlomphege.” Paulo o be a sa no bolela seo a se lemogago; o be a nea kgothatšo. * Go tseba gabotse gore Paulo o be a nea kgothatšo, e sego feela seo a bego a se lemoga, go ka dira gore o kwe o tutueletšega go tsošološa tsela ya go tšeela molekane wa gago godimo. Ke ka baka la’ng go le bjalo?
7. (a) Ke ditaelo dife tša Mangwalo tšeo re di phethago, gona ka baka la’ng? (b) Go kwa go ba le mafelelo afe a mabotse?
7 Anke ka motsotswana o naganišiše kamoo o lebelelago ditaelo tša Mangwalo ka gona, go swana le thomo ya go dira barutiwa goba temošo ya go bokana gotee bakeng sa borapedi. (Mateo 28:19; Baheberu 10:24, 25) Ke therešo gore go latela ditaelo tšeo ka dinako tše dingwe e ka ba tlhohlo. Batho bao o ba botšago molaetša wa ditaba tše dibotse ba ka no arabela ka tsela e sa kgahlišego, goba mošomo wa gago wa boiphedišo o ka go lapiša wa dira gore go be thata gore o be gona dibokeng tša Bokriste. Lega go le bjalo, o tšwela pele ka go bolela molaetša wa Mmušo, gomme o tšwela pele o eba gona dibokeng tša Bokriste. Ga go yo a ka go thibelago—gaešita le Sathane! Ka baka la’ng? Ka gobane lerato la gago la go rata Jehofa leo le tšwago pelong le go tutueletša gore o kwe ditaelo tša gagwe. (1 Johane 5:3) Ka mafelelo afe a mabotse? Go ba le karolo modirong wa boboledi le go ba gona dibokeng go go tlišetša khutšo ya monagano le lethabo leo le tšwago pelong ka gobane o tseba gore o dira thato ya Modimo. Maikwelo ao ka morago a tsošološa matla a gago. (Nehemia 8:10) Thuto yeo re ithutago yona mo ke efe?
8, 9. (a) Ke’ng seo se ka re tutueletšago gore re kwe kgothatšo ya gore re hlomphe lenyalo, gona ka baka la’ng? (b) Ke dintlha dife tše pedi tšeo re tlago go di ahlaahla ga bjale?
8 Go etša ge lerato la gago le le tseneletšego la go rata Modimo le go tutueletša gore o kwe ditaelo tša go dira modiro wa boboledi le go kopana gotee go sa šetšwe ditšhitišo, lerato la go rata Jehofa le ka ba la go tutueletša gore o kwe kgothatšo ya Mangwalo ya gore “lenyalo [la gago] a le hlomphege,” gaešita le ge go dira bjalo go bonagala go le thata. (Baheberu 13:4; Psalme 18:29; Mmoledi 5:4) Go tlaleletša go seo, go swana le ge boiteko bja gago bja go ba le karolo bodireding le go kopana gotee go go tlišetša ditšhegofatšo tše di humilego tšeo di tšwago go Modimo, maiteko a gago a go hlompha lenyalo la gago le ona a tla lemogwa le go putswa ke Jehofa.—1 Bathesalonika 1:3; Baheberu 6:10.
9 Ka gona, o ka dira bjang gore lenyalo la gago le hlomphege? O swanetše go phema boitshwaro bjo bo ka senyago lenyalo la gago. Go tlaleletša go seo, o swanetše go gata megato yeo e tlago go matlafatša tlemo ya lenyalo.
PHEMA POLELO LE BOITSHWARO BJO BO HLOMPHOLLAGO LENYALO
10, 11. (a) Ke boitshwaro bofe bjo bo hlomphollago lenyalo? (b) Ke potšišo efe yeo re swanetšego go naganišiša ka yona le balekane ba rena?
10 Nakong e fetilego mosadi wa Mokriste o ile a bolela gore: “Ke rapela Jehofa gore a mphe matla a gore ke kgotlelele.” Go kgotlelela eng? O ile a hlalosa gore: “Monna wa ka o ntlhaba ka mantšu. Nka no ba ke sa bonagale ke na le mabadi, eupša dipolelwana tša gagwe tšeo di hlabago, tša go swana le gore: ‘O morwalo!’ le gore: ‘O selo feela!’ di gobaditše pelo ya ka.” Mosadi yo o bolela ka taba yeo e tshwenyago kudu—polelo e gobošago lenyalong.
11 Ke mo go nyamišago kudu go bona ge balekane malapeng a Bakriste ba fošana ka mantšu a bohloko, ao a bakago dintho tša maikwelo tšeo di sa folego gabonolo! Go molaleng gore lenyalo leo le tletšego ka mantšu a hlabago ga le hlomphege. Dilo di sepela bjang lenyalong la gago tabeng ye? Tsela e nngwe yeo o ka tsebago seo ke ka gore ka boikokobetšo o botšiše molekane wa gago gore: “Na mantšu a ka a go kgoma gakaaka’ng?” Ge e ba molekane wa gago a bolela gore gantši mantšu a gago a ile a mo gobatša maikwelo, o swanetše go ikemišetša gore o fetole boitshwaro bja gago e le gore o kaonefatše boemo.—Bagalatia 5:15; bala Baefeso 4:31.
12. Borapedi bja motho e ka ba bja lefeela bjang mahlong a Modimo?
12 Gopola gore tsela yeo o dirišago leleme la gago ka yona lenyalong la gago e kgoma tswalano ya gago le Jehofa. Beibele e re: “Ge e ba motho a ipotša gore o rapela Modimo ka tsela ya kgonthe eupša a sa laole leleme la gagwe bjalo ka ge eka ke ka tomo, gona o fora pelo ya gagwe gomme borapedi bja gagwe ke bja lefeela.” (Jakobo 1:26) Tsela yeo o bolelago ka yona e sepedišana le borapedi bja gago. Beibele ga e thekge kgopolo ya gore seo se diregago ka gae ga se sa bohlokwa ge feela motho a ipolela gore o hlankela Modimo. Hle o se ke wa iphora. Ye ke taba ya bohlokwa. (Bala 1 Petro 3:7) O ka no ba o na le bokgoni e bile o fišega, eupša ge e ba ka boomo o kweša molekane wa gago bohloko ka mantšu a hlabago, o hlompholla thulaganyo ya lenyalo gomme Modimo a ka lebelela borapedi ba gago e le bja lefeela.
13. Molekane wa lenyalo a ka bakela bjang yo mongwe bohloko maikwelong?
13 Go nyakega gore banyalani ba itlhokomele gore ba se kwešane bohloko maikwelong ka ditsela tše dingwe tšeo di sa lemogegego. Ela hloko mehlala e mebedi: Mma yo a se nago molekane o leletša ka makga a mantši monna wa Mokriste yo a nyetšego mogala phuthegong gore a mo thuše, gomme poledišano ya bona e gagaba lebaka le letelele; ngwanabo rena yo a sego lenyalong wa Mokriste o diriša nako e ntši beke e nngwe le e nngwe a šoma tšhemo gotee le kgaetšedi wa Mokriste yo a lego lenyalong. Batho ba ba babedi bao ba lego lenyalong bao go bolelwago ka bona mehlaleng yeo ba ka ba ba na le maikemišetšo a mabotse; lega go le bjalo boitshwaro bja bona bo kgoma bjang balekane ba bona ba lenyalo? Mosadi yo a lebeletšanego le boemo bjo bo bjalo o itše: “Go lemoga gore monna wa ka o nea kgaetšedi yo mongwe phuthegong nako e ntši le tlhokomelo go nkweša bohloko. Go a nnyenyefatša.”
14. (a) Ke boikarabelo bofe bja lenyalo bjo bo gatelelwago go Genesi 2:24? (b) Ke’ng seo re swanetšego go ipotšiša sona?
14 Ke mo go kwagalago gore mosadi yo le ba bangwe bao ba lebeletšanago le maemo a swanago a lenyalo ba kwa bohloko. Balekane ba bona ba hlokomologa molao wa Modimo wa motheo wa lenyalo wo o rego: “Monna [o tla] tlogela tatagwe le mmagwe, a kgomarela mosadi wa gagwe.” (Genesi 2:24) Therešo ke gore bao ba lego lenyalong ba sa dutše ba hlompha batswadi ba bona; lega go le bjalo go ya ka thulaganyo ya Modimo selo seo se tlago pele go bona ke gore ba hlokomele balekane ba bona. Ka mo go swanago, Bakriste ba tloga ba rata badumedigotee le bona; lega go le bjalo balekane ba bona ba lenyalo e swanetše go ba bona ba tlago pele. Ka gona, ge e ba Bakriste bao ba lego lenyalong ba diriša nako e ntši ka mo go sa swanelago le badumedigotee le bona goba ba tlwaelana kudu le bona, kudukudu bao e sego ba bong bjo bo swanago le bja bona, ba tliša mathata lenyalong. Na le ke lebaka leo le bakago mathata lenyalong la gago? Ipotšiše: ‘Na ruri ke nea molekane wa ka nako, tlhokomelo le lerato tšeo di mo swanetšego?’
15. Go ya ka Mateo 5:28, ke ka baka la’ng Bakriste bao ba lego lenyalong ba swanetše go phema go nea motho yo mongwe wa bong bjo bo sa swanego le bja bona tlhokomelo e sa swanelago?
15 Go feta moo, banyalani ba Bakriste bao ba neago batho ba bong bjo bo fapanego le bja bona bao e sego balekane ba bona tlhokomelo yeo e sa ba swanelago ba ipea kotsing. Ka manyami, Bakriste ba bangwe bao ba lego lenyalong ba ile ba ba le maikwelo a lerato ka batho bao ba ilego ba ba tlwaela ka mo go feteletšego. (Mateo 5:28) Ka baka la seo, ditlemo tše bjalo tša maikwelo di ile tša lebiša boitshwarong bjo bo hlomphollago lenyalo kudu le go feta. Anke o ele hloko seo Paulo a ilego a se bolela ka taba ye.
“MALAO A LENYALO A SE BE LE DITŠHILA”
16. Paulo o nea taelo efe ka lenyalo?
16 Gateetee ka morago ga gore Paulo a nee keletšo ya gore ‘lenyalo le hlomphege,’ o ile a oketša ka go lemoša gore: “[Anke] malao a lenyalo a se be le ditšhila, gobane Modimo o tla ahlola diotswa le dihlotlolo.” (Baheberu 13:4) Paulo o dirišitše polelwana “malao a lenyalo” go šupa dikopano tša botona le botshadi. Dikopano tše bjalo ‘ga di na ditšhila,’ goba ke tšeo di hlwekilego, ge e ba di dirwa thulaganyong ya lenyalo. Ka gona, Bakriste ba kwa keletšo e buduletšwego e rego: “O thabe le mosadi wa bofseng bja gago.”—Diema 5:18.
17. (a) Ke ka baka la’ng Bakriste ba se ba swanelwa ke go tutuetšwa ke pono ya lefase ka bohlotlolo? (b) Re ka latela bjang mohlala woo Jobo a o beilego?
17 Bao ba bago le dikopano tša botona le botshadi le bao e sego balekane ba bona ba lenyalo ba tloga ba sa hlomphe melao ya Modimo ka boitshwaro. Therešo ke gore batho ba bantši lehono ba lebelela bohlotlolo e le boitshwaro bjo bo amogelegago. Lega go le bjalo, tsela yeo batho ba bangwe ba ka bago ba nagana ka yona ka bohlotlolo ga se ya swanela go tutuetša mokgwa woo Bakriste ba naganago ka gona ka taba ye. Ba lemoga gore mafelelong “Modimo o tla ahlola diotswa le dihlotlolo,” ga se batho ba tlago go dira seo. (Baheberu 10:31; 12:29) Ka go re’alo, Bakriste ba therešo ba kgomarela pono ya Jehofa ka taba ye. (Bala Baroma 12:9) Gopola gore mopatriareka Jobo o ile a re: “Ke dirile kgwerano le mahlo a ka.” (Jobo 31:1) Ee, go phema go gata kgato e tee feela e išago tseleng yeo e lebišago go direng bohlotlolo, Bakriste ba therešo ba laola mahlo a bona e bile le ka mohla ga ba lebelele ka kganyogo motho wa bong bjo bo sa swanego le bja bjona yoo e sego molekane wa bona.—Bona Pono ya Beibele ka Tlhalo le Karogano.
18. (a) Jehofa o lebelela bohlotlolo e le bjo bobe gakaaka’ng? (b) Bohlotlolo le go rapela medimo ya diswantšho di swana bjang?
18 Jehofa o lebelela bohlotlolo e le bjo bobe gakaaka’ng? Molao wa Moshe o re thuša gore re lemoge maikwelo a Jehofa ka taba ye. Isiraeleng, bohlotlolo le go rapela medimo ya diswantšho di be di le gare ga melato yeo e bego e ahlolelwa lehu. (Lefitiko 20:2, 10) Na o kgona go bona go swana ga melato ye e mebedi? Ela hloko se se latelago, Moisiraele yo a bego a rapela modimo wa seswantšho o be a roba kgwerano ya gagwe le Jehofa. Ka mo go swanago, Moisiraele yo a hlotlolago o be a roba kgwerano ya gagwe le molekane wa gagwe. Bobedi bja bona ba radiile. (Ekisodo 19:5, 6; Doiteronomio 5:9; bala Maleaki 2:14) Ka go re’alo, bobedi bja bona ba be ba solega pele ga Jehofa, e lego Modimo yo a botegago.—Psalme 33:4.
19. Ke’ng seo se ka matlafatšago motho boikemišetšong bja go gana go dira bohlotlolo, gona ka baka la’ng?
19 Go ba gona, Bakriste ga ba ka tlase ga Molao wa Moshe. Lega go le bjalo, go gopola gore Isiraeleng ya bogologolo go dira bohlotlolo go be go lebelelwa e le sebe se segolo go ka matlafatša Bakriste boikemišetšong bja bona bja gore ba se ke ba dira tiro e bjalo. Ka baka la’ng? Ela hloko papišo ye: Na o ka tsena ka kerekeng gomme wa khunama ka matolo wa rapela pele ga seswantšho? O tla re: ‘Nka se dire bjalo le ka mohla!’ Eupša na o be o ka lekega go dira bjalo ge e ba o be o holofeditšwe tšhelete e ntši? O ka araba ka gore: ‘Seo se ka se direge!’ Ruri, kgopolo ya go eka Jehofa ka go rapela modimo wa seswantšho e a šišimiša go Mokriste wa therešo. Ka tsela e swanago, Bakriste ba swanetše go šišimišwa ke kgopolo ya go eka Modimo wa bona, e lego Jehofa, le balekane ba bona ka gore ba hlotlole—go sa šetšwe gore seo se ba tutueditšego gore ba dire sebe seo ke eng. (Psalme 51:1, 4; Bakolose 3:5) Le ka mohla ga re nyake go dira tiro yeo e ka dirago gore Sathane a thabe gomme ya hlompholla Jehofa le thulaganyo e kgethegilego ya lenyalo.
KAMOO O KA MATLAFATŠAGO TLEMO YA GAGO YA LENYALO KA GONA
20. Ke eng seo se ilego sa direga manyalong a mangwe? Bontšha.
20 Ka ntle le boitshwaro bjo bo hlomphollago lenyalo, ke megato efe yeo o ka e gatago go tsošološa go hlompha ga gago molekane wa gago wa lenyalo? E le go araba seo, nagana ka thulaganyo ya lenyalo e le ntlo. Se se latelago, nagana ka mantšu a botho, ditiro tšeo di bontšhago go naganela le mantšu a mabose ao banyalani ba botšanago ona e le dilo tšeo di kgabišago tšeo di tlaleletšago botseng bja ntlo. Ge e ba le ikwa le batamelane, lenyalo la lena le swana le ntlo yeo e kgabišitšwego ka mekgabišo yeo e dirago gore e be e botse le e borutho. Ge e ba lerato la gago le fela, mekgabišo yeo e hwelela ganyenyane-ganyenyane, gomme seo sa tlogela lenyalo la gago le se na selo go etša ntlo yeo e se nago mekgabišo. Ka ge o kganyoga go kwa taelo ya Modimo ya gore ‘lenyalo le hlomphege,’ o tla tutueletšega go kaonefatša boemo bjoo. Ge e le gabotse, selo sa bohlokwa le seo se hlomphegago se swanelwa ke go lokišwa, goba go tsošološwa. O ka dira seo bjang? Lentšu la Modimo le re: “Lapa le tla agwa ka bohlale, la tiišwa ka temogo. Ke ka tsebo diphapoši tša ka gare di tla tlatšwago ka dilo ka moka tša bohlokwa le tše di kgahlišago tša theko e kgolo.” (Diema 24:3, 4) Ela hloko kamoo mantšu a a ka dirišwago ka gona lenyalong.
21. Re ka matlafatša bjang lenyalo la rena ganyenyane-ganyenyane? ( Nka kaonefatša bjang lenyalo la ka?)
21 Tše dingwe tša ‘dilo tša bohlokwa’ tšeo di tlišago lethabo ka lapeng ke dika tše di swanago le lerato la kgonthe, go boifa Modimo le tumelo e tiilego. (Diema 15:16, 17; 1 Petro 1:7) Di matlafatša lenyalo. Eupša na o hlokometše gore diphapoši tšeo go boletšwego ka tšona go seema seo se lego ka mo godimo di ile tša tlatšwa bjang ka dilo tša bohlokwa? “Ka tsebo.” Ee, ge e ba tsebo ya Beibele e dirišwa e ba le matla a go fetola menagano ya batho gomme ya dira gore ba tsošološe lerato la bona. (Baroma 12:2; Bafilipi 1:9) Ka gona, nako le nako ge wena le molekane wa gago le dula fase gomme le hlahloba karolo ya Beibele le iketlile, go swana le temana ya letšatši, goba sehlogo seo se theilwego tokollong ya Morokami goba ya Phafoga! seo se bolelago ka lenyalo, go ba bjalo ka ge eka le hlahloba mokgabišo o rategago wo o ka dirago gore ntlo ya lena e be e botse. Ge lerato la lena la go rata Jehofa le le tutueletša gore le diriše lenyalong la lena keletšo yeo le sa tšwago go e hlahloba, go swana le ge eka le tliša mokgabišo woo “diphapošing tša ka gare.” Ka baka la seo, bobotse le borutho tšeo le kilego la di thabela lenyalong la lena di ka boa.
22. Re ka hwetša kgotsofalo ya mohuta mang ge e ba re phetha karolo ya rena go matlafatša lenyalo la rena?
22 Go ba gona, go ka tšea nako e telele le boiteko bjo bogolo gore le bušetše mekgabišo yeo boemong bja yona ganyenyane-ganyenyane. Lega go le bjalo, ge e ba o katanela go phethagatša karolo ya gago, o tla kgotsofala kudu go tseba gore o kwa taelo ya Beibele ya gore: “Go bontšhaneng kgodišo, etelelang pele.” (Baroma 12:10; Psalme 147:11) Sa bohlokwa kudu, boiteko bja gago bjo bo tšwago pelong bja go hlompha lenyalo la gago bo tla dira gore o dule leratong la Modimo.
^ par. 6 Taba e dikologilego e bontšha gore temošo ya Paulo ka lenyalo ke karolo ya lelokelelo la dikgothatšo.—Baheberu 13:1-5


text:
Ntwa ya Haramagedone ke Eng?
Karabo ya Beibele
Ntwa ya Haramagedone ke ntwa ya makgaolakgang magareng ga mebušo ya batho le Modimo. Le gona bjale, mebušo ye le bathekgi ba yona ba ganetša Modimo ka go gana go ikokobeletša pušo ya gagwe. (Psalme 2:2) Ntwa ya Haramagedone e tla fediša mebušo ya batho.—Daniele 2:44.
Lentšu “Haramagedone” le tšwelela gatee feela ka Beibeleng go Kutollo 16:16. Ge Kutollo e bolela ka tsela ya boporofeta, e bontšha gore “dikgoši tša lefase ka moka” di tla kgobokeletšwa “lefelong le le bitšwago Haramagedone ka Seheberu,” gomme tša di rapela “ntweng ya letšatši le legolo la Modimo Ramatlaohle.”—Kutollo 16:14.
Ke bomang bao ba tlago go lwa ntweng ya Haramagedone? Jesu Kriste o tla etelela pele madira a legodimong gore a fenye manaba a Modimo. (Kutollo 19:11-16, 19-21) Manaba ao a tla akaretša bao ba ganetšago bolaodi bja Modimo le bao ba mo nyatšago.—Hesekiele 39:7.
Na Haramagedone e tla lwelwa ka Bohlabela bja Magareng ka kgonthe? Aowa. Go e na le gore e lekanyetšwe feela lefelong le tee, ntwa ya Haramagedone e tla ba ya lefase ka moka.—Jeremia 25:32-34; Hesekiele 39:17-20.
Lentšu Haramagedone (ka Seheberu ke Har Meghiddohn′) le bolela “Thaba ya Megido.” Megido ke motse woo o bego o le nageng ya Isiraele ya bogologolo. Histori e re botša ka dintwa tša makgaolakgang tšeo di bego di lwelwa lefelong leo tšeo di bego di akaretša dintwa tše dingwe tšeo di begilwego ka Beibeleng. (Baahlodi 5:19, 20; 2 Dikgoši 9:27; 23:29) Lega go le bjalo, Haramagedone ga se lefelo la kgonthe leo le lego kgauswi le Megido ya bogologolo. Moo Megido ga go na thaba e kgolo, gaešita le batho bao ba tlago go lwa le Modimo ba ka se lekane Moeding wa Jeseriele woo o kgomaganego le motse woo. Go e na le moo, Haramagedone ke boemo bja lefase ka bophara bjoo go bjona ditšhaba di tlago go kgobokana bakeng sa go lwa le pušo ya Modimo.
Maemo a tla ba bjang ntweng ya Haramagedone? Gaešita le ge re sa tsebe kamoo Modimo a tlago go diriša matla a gagwe, o tla diriša dilo tše bjalo ka tšeo a di dirišitšego mehleng ya bogologolo, tšeo di akaretšago sefako, tšhišinyego ya lefase, dipula tša matlorotloro, mollo le tshebela, magadima le bolwetši. (Jobo 38:22, 23; Hesekiele 38:19, 22; Habakuku 3:10, 11; Sakaria 14:12) A le kgakanegong, a mangwe a manaba a Modimo a tla bolayana le gona mafelelong a tla lemoga gore ke Modimo yoo a lwago le ona.—Hesekiele 38:21, 23; Sakaria 14:13.
Na Haramagedone e tla ba bofelo bja lefase? E ka se fediše polanete ya rena ka ge lefase e le legae la batho la ka mo go sa felego. (Psalme 37:29; 96:10; Mmoledi 1:4) Go e na le gore Haramagedone e fediše batho, ge e le gabotse e tla ba phološa, ka gobane “lešaba le legolo” la bahlanka ba Modimo le tla phologa.—Kutollo 7:9, 14; Psalme 37:34.
Ka dinako tše dingwe lentšu “lefase” ka Beibeleng le bolela lekoko la batho ba babe bao ba ganetšago Modimo. (1 Johane 2:15-17) Ka kgopolo ye, Haramagedone e tla tliša “bofelo bja lefase.”—Mateo 24:3, PK.
Haramagedone e tla direga neng? Ge Jesu a bolela ka “masetlapelo a magolo” ao a tlago go fela ka ntwa ya Haramagedone, o itše: “Ge e le mabapi le letšatši leo le iri, ga go na yo a tsebago, gaešita le barongwa ba magodimo le ge e le Morwa ga ba tsebe, eupša ke Tate feela yo a tsebago.” (Mateo 24:21, 36) Lega go le bjalo, Beibele e bontšha gore Haramagedone e tla direga nakong ya go ba gona ga Jesu mo go sa bonagalego, yeo e thomilego ka 1914.—Mateo 24:37-39.


text:
[Šetulo ya 2 e fetošitšwe ke karolwana ya 2 ya Molaophetošo wa Mathomo ya Molaotheo wa 1997 (Seisemane fela) gape e tšeetšwe legato ke karolwana ya 18 ya Molaophetošo wa Botshela ya Molaotheo wa 2001.]
Mopresidente, goba Mopresidente wa Motšwaoswere, pele ga Moahlodimogolo, goba pele ga moahlodi o mongwe yoo a rometšwego ke Moahlodimogolo, o swanetše go ikana/go itlama ka tsela ye e latelago:
Pele ga mang le mang yo a kgobakanego mo, ebile ke kwešiša bohlokwa bja maikarabelo ao ke a tšeago a go ba Mopresidente/Mopresidente wa motšwaoswere wa Repabliki ya Afrika Borwa, Nna, A.B., ke ikana/itlama ka mmakgonthe gore ke tla botegela Repabliki ya Afrika Borwa, gomme ke tla obamela, ka sekegela, ka lota Molaotheo le melao e mengwe ka moka ya Repabliki; gomme ka mmakgonthe le ka boikokobetšo ke tshepiša gore ka dinako tšohle ke tla-
(Lebakeng la kano: Ka bjalo Modimo Nthuše.)
Motlatšamopresidente, pele ga Moahlodimogolo, goba pele ga moahlodi o mongwe yoo a rometšwego ke Moahlodimogolo, o swanetše go ikana/go itlama ka tsela ye e latelago:
Pele ga mang le mang yo a kgobakanego mo, ebile ke kwešiša bohlokwa bja maikarabelo ao ke a tšeago a go ba Mopresidente/Mopresidente wa motšwaoswere wa Repabliki ya Afrika Borwa, Nna, A.B., ke ikana/itlama ka mmakgonthe gore ke tla botegela Repabliki ya Afrika Borwa, gomme ke tla obamela, ka sekegela, ka lota Molaotheo le melao e mengwe ka moka ya Repabliki; gomme ka mmakgonthe le ka boikokobetšo ke tshepiša gore ka dinako tšohle ke tla-
(Lebakeng la kano: Ka bjalo Modimo Nthuše.)
Tona ye nngwe le ye nngwe le Motlatšatona, pele ga Moahlodimogolo, goba pele ga moahlodi yo a rometšwego ke Moahlodimogolo, o swanetše go ikana/go itlama ka tsela ye e latelago:
Nna, A.B., ke ikana/itlama ka mmakgonthe gore ke tla botegela Repabliki ya Afrika Borwa, gomme ke tla obamela, ka sekegela, ka lota Molaotheo le melao e mengwe ka moka ya Repabliki; ke ikana gore ke tla phethagatša mešomo ya ka bjalo ka Tona/Motlatšatona ka tlhompho le seriti; ke tla ba moeletši wa nnete le potego; nka se utolle phatlalatša goba ka tharedi taba efe goba efe yeo ke e filwego; le go phetha mešomo ya maemo a ka mafolofolo le ka bokgoni bja ka moka.
(Lebakeng la kano: Ka bjalo Modimo Nthuše.)
Maloko a Seboka sa Maloko a Palamente, Baemedi ba go ya go ile ba Khansele ya Setšhaba ya Diprofense le maloko a makgotlapeamelao a diprofense, pele ga Moahlodimogolo, goba pele ga moahlodi yo a rometšwego ke Moahlodimogolo, ba swanetše go ikana/go itlama ka tsela ye e latelago:
Nna, A.B., ke ikana/itlama ka mmakgonthe gore ke tla botegela Repabliki ya Afrika Borwa, gomme ke tla obamela, ka sekegela, ka lota Molaotheo le melao e mengwe ka moka ya Repabliki; ke ikana ka mmakgonthe gore ke tla phethagatša mešomo ya ka bjalo ka leloko la Seboka sa Maloko a Palamente/leloko la go ya go ile la Khansele ya Setšhaba ya Diprofense/ leloko la lekgotlapeamelao la profense ya Temokrasi ya Molaotheo ka bokgoni bjaka moka.
(Lebakeng la kano: Ka bjalo Modimo Nthuše.)
Batho bao ba tlatšago dikgoba tše di tšweletšego ka go Seboka sa Maloko a Palamente, boemeding bja go ya go ile bja Khansele ya Setšhaba ya Diprofense goba lekgotlapeamelao la profense ba ikana/itlama go ya ka karolwana ya (1) pele ga modulasetulo wa Seboka sa Maloko a Palamente, Khansele goba lekgotlapeamelao.
Tonakgolo goba Tonakgolo ya Motšwaoswere le maloko a Khuduthamaga ya profense, pele ga Moahlodimogolo, goba pele ga moahlodi yo a rometšwego ke Moahlodimogolo, o swanetše go ikana/go itlama ka tsela ye e latelago:
Nna, A.B., ke ikana/itlama ka mmakgonthe gore ke tla botegela Repabliki ya Afrika Borwa, gomme ke tla obamela, ka sekegela, ka lota Molaotheo le melao e mengwe ka moka ya Repabliki; ke ikana gore ke tla phethagatša mešomo ya ka bjalo ka Tonakgolo/Tonakgolo ya Motšwaoswere/ leloko la khuduthamaga ya profense ka tlhompho le seriti; ke tla ba moeletši wa nnete le potego; nka se utolle phatlalatša goba ka tharedi taba efe goba efe yeo ke e filwego; le go phetha mešomo ya maemo a ka mafolofolo le ka bokgoni bja ka moka.
(Lebakeng la kano: Ka bjalo Modimo Nthuše.)
Moahlodi yo mongwe le yo mongwe goba moahlodi wa motšwaoswere, pele ga Moahlodimogolo, goba pele ga moahlodi yo a rometšwego ke Moahlodimogolo, o swanetše go ikana/go itlama ka tsela ye e latelago:
Nna, A.B., ke ikana/itlama ka mmakgonthe gore, bjalo ka Moahlodi wa Kgorotsheko ya Molaotheo/Kgorokgolo ya Tsheko ya Boipiletšo/ Kgorokgolo ya Tsheko/ Kgorotsheko ya EF, ke tla botegela Repabliki ya Afrika-Borwa mme ke tla latela le go šireletša Molaotheo; le tokelo tša botho tše di bitietšwego ka go wona, gomme ke tla šomiša toka go batho bohle ka go swana, ke se na letšhogo, go kgetholla goba mona, go ya ka Molaotheo le Molao.
(Lebakeng la kano: Ka bjalo Modimo Nthuše.)


text:
Karolo 3
Batho ba Phologa Meetse-fula
Modimo o fediša lefase le kgopo eupša o phološa Noa le lapa la gagwe
GE BATHO ba oketšega, sebe le bokgopo di ile tša phatlalala lefaseng ka lebelo. Henoge, yo a bego a hlankela a nnoši bjalo ka moporofeta, o ile a lemoša batho gore ka letšatši le lengwe Modimo o tlo fediša batho ba kgopo. Lega go le bjalo, bobe bo ile bja tšwela pele gomme bja gakala. Barongwa ba bangwe ba ile ba rabela kgahlanong le Jehofa ka go tlogela maemo a bona a legodimong, ba apara mebele ya go swana le ya batho gomme ka megabaru ba itšeela barwedi ba batho gore e be basadi ba bona. Manyalo a ao e sego a tlhago a ile a tšweletša bana bao ba nago le matla a sa tlwaelegago—bo-mphenyašilo ba ditšitširipa bao ba bitšwago Banefilimi bao ba ilego ba dira gore lefase le tlale dintwa le tšhollo ya madi. Modimo o ile a kwa bohloko kudu ge a bona tlholo ya gagwe ya lefaseng e senywa.
Ka morago ga lehu la Henoge, go ile gwa tšwelela monna yo mongwe yo a bego a fapane le batho bao ba kgopo. Leina la gagwe e be e le Noa. Yena le lapa la gagwe ba ile ba leka go dira seo se bego se lokile mahlong a Modimo. Ge Modimo a be a dira phetho ya go fediša batho ba kgopo ba mehleng yeo, o be a nyaka go šireletša Noa le diphoofolo tša lefase. Ka gona, Modimo o ile a botša Noa gore a age areka—sekepe se segolo sa khutlonnethwi. Ka go yona, Noa le lapa la gagwe ba be ba tlo šireletšwa gotee le diphoofolo tše dintši tše fapa-fapanego nakong ya meetse-fula a lefase ka bophara ao a bego a tla tla. Noa o ile a kwa Modimo. Ka nywaga-some yeo a e feditšego a aga areka, Noa gape e be e le “mmoledi wa toko.” (2 Petro 2:5) O ile a lemoša batho ka Meetse-fula a tlago, eupša ba ile ba mo hlokomologa. Nako e ile ya tla ya gore Noa le lapa la gagwe gotee le diphoofolo ba tsene ka arekeng. Ge ba tsene, Modimo o ile a tswalela mojako. Pula e ile ya na.
Pula e kgolo e ile ya na ka matšatši a 40 le mašego a 40 go fihla ge lefase ka moka le khupeditšwe ke meetse. Batho ba babe ba be ba fedišitšwe. Dikgwedi ka morago, ge meetse a be a nwelela, areka e ile ya ema thabeng. Nakong ya ge batho ba ka kgona go tšwa ka arekeng, ba be ba feditše ngwaga ka moka ba le ka go yona. E le go bontšha tebogo, Noa o ile a direla Jehofa sehlabelo. Modimo o ile a araba ka go kgonthišetša Noa le lapa la gagwe gore A ka se ke a tliša meetse-fula gape lefaseng bakeng sa go fediša dilo ka moka tšeo di phelago. Jehofa o ile a dira gore go be le molalatladi e le kgonthišetšo e ka bonwago, kgopotšo ya kholofetšo ya gagwe e homotšago.
Ka morago ga Meetse-fula, Modimo o ile a nea batho ditaelo tše difsa. O ile a ba dumelela go ja nama ya diphoofolo. Lega go le bjalo, o ile a ba iletša go ja madi. O ile a ba a laela ditlogolo tša Noa gore di phatlalale le lefase, eupša tše dingwe tša tšona di ile tša gana. Ka tlase ga boetapele bja monna yo a bitšwago Nimirode, batho ba ile ba ba ngatana e tee gomme ba thoma go aga tora motseng wa Babele, woo ka morago o ilego wa bitšwa Babilona. Maikemišetšo a bona e be e le go tshela taelo ya Modimo ya gore ba phatlalale lefaseng. Eupša Modimo o ile a šitiša marabele ao ka go šarakanya leleme la bona gomme a dira gore a bolele maleme a fapa-fapanego. Ka ge a be a palelwa ke go boledišana, a ile a tlogela go aga gomme a phatlalala.


text:
Lentšu la Modimo ke Mang Goba ke Eng?
Karabo ya Beibele
Polelwana e rego “lentšu la Modimo,” gantši e ra gore molaetša wa Modimo goba Beibele. (Luka 11:28) Mafelong a sego kae ka Beibeleng, polelwana “Lentšu la Modimo” goba “Lentšu,” e dirišwa e le leina la motho.—Kutollo 19:13; Johane 1:14.
Molaetša wa Modimo. Gantši baporofeta ba be ba bolela gore molaetša woo ba o botšago batho ke lentšu la Modimo. Ka mohlala, gantši ge Jeremia a thoma go bolela molaetša wa boporofeta, o be a re “lentšu la Jehofa la ntlela.” (Jeremia 1:4, 11, 13; 2:1) Pele moporofeta Samuele a botša Saulo gore Modimo o mo kgethile gore e be kgoši, o itše: “Ema e le gore ke go botše lentšu la Modimo.”—1 Samuele 9:27.
Leina la motho. “Lentšu” le tšwelela gape ka Beibeleng e le leina la Jesu Kriste ge e le sebopiwa sa moya legodimong le ge a be a phela mo lefaseng. Ekwa gore ke ka baka la eng re phetha ka go re’alo:
Lentšu o phetše pele dilo ka moka di ka ba gona. “Mathomong Lentšu o be a le gona, . . . Yena yo mathomong o be a na le Modimo.” (Johane 1:1, 2) Jesu ke “leitšibulo la tlholo yohle . . . Ke wa pele ga dilo tše dingwe ka moka.”—Bakolose 1:13-15, 17.
Lentšu o tlile lefaseng e le motho. “Lentšu e bile nama, a tla a dula le rena.” (Johane 1:14) Jesu Kriste “o ile a itlhohlora a ba ka sebopego sa mohlanka, a ba motho.”—Bafilipi 2:5-7.
Lentšu ke Morwa wa Modimo. Ka morago ga gore moapostola Johane a bolele gore “lentšu e bile nama,” o ile a tšwela pele ka gore: “Ra bona letago la gagwe, letago leo e lego la morwa yo a tswetšwego a nnoši yo a tšwago go tate.” (Johane 1:14) Johane o ile a ngwala gape gore: “Jesu Kriste ke Morwa wa Modimo.”—1 Johane 4:15.
Lentšu o na le dika tša go swana le tša Modimo. “Lentšu e be e le modimo.” (Johane 1:1) Jesu ke “ponagatšo ya letago la Modimo le seswantšho sa kgonthe sa yena ka noši.”—Baheberu 1:2, 3.
Lentšu o buša e le kgoši. Beibele e bolela gore godimo ga hlogo ya Lentšu la Modimo, e lego Jesu, go na le “mefapahlogo e mentši.” (Kutollo 19:12, 13) Lentšu gape o bitšwa “Kgoši ya dikgoši le Morena wa marena.” (Kutollo 19:16) Jesu ke “Kgoši ya bao ba bušago e le dikgoši le Morena wa bao ba bušago e le marena.”—1 Timotheo 6:14, 15.
Lentšu ke mmoleledi wa Modimo. Leina “Lentšu” le itlhalosa e le la motho yo Modimo a mo romago gore a iše melaetša le ditaelo. Jesu o ile a bolela gore: “Tate yo a nthomilego ka noši o nneile taelo mabapi le seo ge e le gabotse ke swanetšego go se bolela le go se ruta. . . . Ka gona, dilo tšeo ke di bolelago, ke di bolela go etša ge Tate a mpoditše tšona.”—Johane 12:49, 50.


text:
THUTO 5
O tla Hwetša Eng Dibokeng tša Rena tša Bokriste?
Batho ba bantši ba kgaoditše go ya ditirelong tša bodumedi ka gobane ga ba hwetše tlhahlo ya dilo tša moya goba khomotšo. Ka gona, ke ka baka la’ng o swanetše go ya dibokeng tša Bokriste tšeo di rulagantšwego ke Dihlatse tša Jehofa? O tla hwetša eng moo?
Lethabo la go ba gare ga batho bao ba nago le lerato le bao ba tshwenyegago ka ba bangwe. Lekgolong la pele la nywaga, Bakriste ba be ba rulagantšwe ka diphuthego gomme ba be ba swara diboka gore ba rapele Modimo, ba ithute Mangwalo le go kgothatšana. (Baheberu 10:24, 25) Ge ba be ba bokane moo go nago le lerato, ba be ba ikwa ba le gare ga bagwera ba kgonthe—bana babo bona ba moya. (2 Bathesalonika 1:3; 3 Johane 14) Re latela mohlala wa bona gomme re hwetša lethabo le le swanago.
Mohola wa go ithuta kamoo o ka dirišago melao ya motheo ya Beibele. Banna, basadi le bana ba bokana gotee go etša ge go be go dirwa mehleng ya Beibele. Barutiši bao ba swanelegago ba diriša Beibele go re thuša go kwešiša kamoo re ka dirišago melao ya yona ya motheo bophelong bja rena bja letšatši le letšatši. (Doiteronomio 31:12; Nehemia 8:8) Bohle ba ka tšea karolo ge go boledišanwa le batheetši le ge go opelwa, e lego seo se re neago sebaka sa go bolela kholofelo ya rena ya Bokriste.—Baheberu 10:23.
Tšhegofatšo ya go matlafatša tumelo ya gago go Modimo. Moapostola Paulo o ile a botša e nngwe ya diphuthego tša mehleng ya gagwe gore: “Ke hlologetše go le bona, . . . e le gore mo gare ga rena re kgothatšane ka tumelo ya rena, ya lena gotee le ya ka.” (Baroma 1:11, 12) Go kopana ga rena ka mehla le badumedigotee le rena dibokeng go matlafatša tumelo ya rena gotee le boikemišetšo bja go phela bophelo bja Bokriste.
Ke ka baka la’ng o sa amogele taletšo ya gore o be gona sebokeng sa bekeng e latelago sa phuthego ya rena gomme o iponele dilo tše? O tla amogelwa ka borutho. Diboka ka moka ga di lefelelwe—ga go tšewe dikoleke le ka mohla.
Diboka tša rena tša phuthego di latela mohlala ofe?
Re ka holega bjang ka go ba gona Dibokeng tša Bokriste?